text:
Ai Zûcs Olimpics di Tokyo
la campionesse furlane e spere di cjatâ il sucès
a coronament di une cariere di gale
Ai 23 di Lui a tacaran a Tokyo i Zûcs Olimpics, rimandâts di un an par vie de pandemie. La edizion numar 32 de ete moderne de plui grande competizion sportive dal mont e viodarà concori ancje un piçul trop di atletis furlanis. Dongje des garis di Chiara Cainero, che za e à vint l’aur a Pechin tal 2008 e l’arint a Rio 2016 tal tîr a svol (specialitât skeet), i voi de int di chenti a cjalaran cun grande partecipazion ancje lis sfidis di scherme, dulà che a saran dôs lis furlanis a rapresentâ i colôrs de Italie: Michela Battiston inte scuadre di sable e Mara Navarria, numar 6 intal “ranking” mondiâl, intal concors individuâl e a scuadris di spade. Propit in Asie, Mara è a za vint tal 2018 i mondiâi a Wuxi, in Cine: e prin de partence i vin agrât di vê contât ae “Patrie” lis sôs sensazions e i siei obietîfs.
__
Mara, tu sês aromai usade a competi in ogni bande dal mont. Ma ce isal alore di diferent in chest apontament olimpic?
Prin di dut no soi mai stade in Gjapon… e cheste Olimpiade si è fate spietâ un an di plui par vie dal Covid. In chest an o ai podût preparâle tornant a alenâmi in Friûl, a cjase mê. E ancje se par tant timp la atmosfere no je stade chê normâl, cumò la emozion e je fuarte, soredut dopo lis ultimis garis dai campionâts talians.
__
I Zûcs Olimpics a varessin vût di davuelzisi l’an passât. Par te, pe tô personâl cundizion, cemût ise cambiade la tô maniere di vivi e di alenâti in chest periodi?
La pandemie e à savoltât i miei plans di atlete numar 6 dal mont, la prime elementâr di gno fi Samuele e i plans di dute la nestre famee. Però, cun dut ce che al è stât, o ai podût passâ tant timp cun mê mari e gno pari, e cui voi di mari e di femine adulte ju cjali in maniere divierse di cuant che o jeri zovine e o soi partide par tacâ la mê ativitât di atlete. O vin stralozât e cumò o vîf a Cjarlins. E o ai di ringraciâ l’Esercit (Mara e fâs part dal Centri Sportîf dal Esercit, ndr) par vêmi dât supuart ancje in chest moment di cambiament.
__
Ce ti spietistu di chest apontament olimpic? Cuâi sono i obietîfs realistics che tu e la scuadre o pontais a otignî? E i vues plui dûrs? Cualis sono lis aversariis che tu rispietis di plui?
Lis mês sperancis a son di rivâ plui in alt pussibil, sedi individualmentri che cu la scuadre. I tignarès a otignî chel obietîf che al sarès il coronament di agns di sudôr e di fadie, di une vite di sacrificis che dut câs par me e je la plui biele e gratificante. O darai dut! Lis aversariis a son cetantis e no si pues trascurâ nissun. Al sarès stât plui facil rispuindi l’an passât prin che la pandemie e alteràs la ande normâl des competizions ma i pericui a vegnin dai Stâts Unîts, de Polonie, e ancje lis russis che par vie dal doping no si presentaran sot de lôr bandiere. La Cine e la Coree a son par gno cont lis aversariis forsit plui temibilis ma o speri di vê avonde esperience par gjestî di un pont di viste tatic e tecnic i assalts.
__
Cui saraial cun te inte spedizion a Tokyo? Dome i tecnics? La tô famee? Sarêso a distance? I tiei tifôs si stano organizant par fâti vê supuart?
Purtrop nissun, a part i tecnics, al podarà jessi presint. E sarà une Olimpiade strane di chê bande, cence nancje la pussibilitât di sfilâ inte cerimonie di scree de manifestazion. Mi displâs cetant par gno fi e pal gno om che a varessin volût vignî, ma o sai che sot de mê pedane a saran idealmentri ancje lôr cun ducj chei che za cumò mi scrivin e mi pandin il lôr grant afiet.
__
In Friûl tu sês une des sportivis plui preseadis pai tiei sucès e pal to grant ecuilibri, ma ancje parcè che tu âs simpri mostrât cun braùre il leam cu la tô tiere, deventant un pôc une sô ambassadore. La tô rubriche social “Joibe a cjase mê” e mostre a dute Italie lis sôs peculiaritâts. Cemût ti ise vignude cheste idee e ce acet aie?
E je nassude par zûc cuant che o jerin in “zone zale”: intai moments di polse tra i alenaments, cu la me famee o ai tornât a scuvierzi tancj biei puescj dal nestri Friûl. E stant che di simpri mi plâs fâ fotografiis, par chest mi soi impensade che al sarès stât biel mostrâ chescj lûcs cu lis imagjinis e ancje cun piçui videos di introduzion a pro di chei che no ju cognossin. Ator pe Italie pôcs a cognossevin Cjarlins e par chest o ai pensât di contâ ae int taliane e foreste che no je a stâ culì i lûcs, lis tradizions e lis robis plui buinis e bielis de nestre tiere. Dut câs, a son tancj chei che mi scrivin che a vignaran in feriis a viodi dal vîf cheste tiere tant siore di storie e di biei paisaçs: e o ai scuviert che ancje une vore di furlans no san ce maraveis che a àn su la puarte di cjase…
__
Isal alc di “tipichementri furlan” tal to mût di jessi atlete e di tirâ di scherme, tai valôrs e te impostazion che tu âs simpri vût?
Al è facil dî che i furlans no si rindin mai, no molin, e soredut no si lassin pleâ des dificoltâts, ma se a colin a tornin in pîts a colp. Chest a nivel di valôrs. Ma ancje a nivel tecnic, mi somee di jessi aromai une atlete complete: di zovine o levi al atac, cumò o ai miorât la difese e il cuintriatac. O soi contente di vê fat tesaur intal gno percors di evoluzion di un caratar propri dai furlans, che al è chel di cjatâ ae svelte lis soluzions ai problemis. La scherme e je un sport là che tu âs di rivâ prin de aversarie a capî ce che al è miôr fâ, vualmâ i siei ponts debii e jessi buine di sielzi il moment just par colpî. O sai meti distance e ancje fâ pôre a chê che mi ven cuintri, se al covente: ma o pensi ancje a judâ chei plui zovins che a àn voie di imparâ. No mi tiri mai indaûr cun nissun, anzit: se tirâ doi colps cun me al sburte cui che al à sperance di miorâsi a meti plui snait e fuarce inte sô azion, jo o soi simpri pronte.
◆ Par chest, dopo des Olimpiadis, Mara e sarà di gnûf protagoniste a Lignan di un “Camp”, la World Champions Academy, rivât aromai ae cuinte edizion, che dai 16 ai 21 di Avost al clamarà dongje zovins schermidôrs al Efa Village par un percors di formazion. La sperance di dute la “Patrie” e je che a chel campus si presenti cuntune medaie gnove: ma in ogni câs e reste un model par ducj chei che a fasin sport in maniere sane e sclete. ❚


c: text/html

text:
Al è di bant fâ fente di nuie o, piês ancjemò, butâle dute in ideologjie. Si pues ancje fâ ta cheste maniere, ma cussì no si rive a cjatâ soluzions, almancul che no sedin di fonde: sì o no ae energjie nucleâr. Par ducj, par dut e par simpri.
In Friûl al è ancjemò vîf il ricuart di Cernobil. Pensait al numar dai muarts pes conseguencis dal nûl radioatîf, dopo tancj agns, no in Russie, ma chi di noaltris, massime in mont, te zone di Tarvis, tra chei de forestâl e des aziendis sanitariis, mandâts a fâ controi e rilêfs tai boscs.
No dome, la tragjedie nucleâr, le vin vude denant dai voi, su lis musis di chei frutins che a àn passât tancj istâts tai nestris comuns, ospitâts da lis fameis furlanis, par gjoldi un rai di soreli dopo tancj patiments.
Cumò ce che al è sucedût in Gjapon nus puarte di gnûf la cuistion denant, ancje se si jere riproponude cu lis sieltis dal guvier pai sîts in Italie. Si faseve il non di Monfalcon e po dopo di cualchi localitât sul Tiliment tra Spilimberc e Tisane. Dut rimandât par vie de moratorie di un an decidude a Rome stant il pussibil efiet dal Tsunami su lis elezions aministrativis. La region no si è pronunciade uficialmentri cuintri de sielte nucleâr dal guvier. Il president Tondo al à mantignût une linie strane: Sì al nucleâr, ma a chel sloven. Ce vuelial dî?
Une partecipazion de region ae central di Krsko, apont in Slovenie, ma fint cumò Lubiane e à rispundût cun cortesie, in maniere interlocutorie, ma al somee che no vedi nissune intenzion di vierzi i puartons de sô riserve energjetiche.
Pai furlans il probleme al reste: un incident te centrâl slovene (che par diviersis zornadis si è fermade par un probleme tecnic di funzionament a metât di Març, ndr), pes distancis che a son cu la nestre tiere, al vûl dî tant che vêlu in cjase. Pa la cuâl noaltris il nucleâr lu vin za di timp.
E no dome, une bombe chimiche e je simpri inescade a Tor di Zuin.
Sperìn ben… o vino di cirî struments di difese e, se pussibil, di alternative?
Dree Valcic
ATUALITÂT – Il nucleâr lu vin za in cjase............
Al è di bant fâ fente di nuie o, piês ancjemò, butâle dute in ideologjie. Si pues ancje fâ ta cheste maniere, ma cussì no si rive a cjatâ soluzions, almancul che no sedin di fonde: sì o no ae energjie nucleâr. Par ducj, par dut e par simpri.

robotstxt: allowed

filter: keep


text:
(voltât di Stefano Montello)
Claimaitmi Ismaêl. Cualchi an indaûr – nol impuarte cetancj di precîs – vênt li sachetis vueidis e pôc o nuie di ce di fâ a tiere che al fos interessant par me, ai vût pensât di lâ un pôc par mâr, par viodi la part agose dal mont. Al è un mût che o ai par dreçâ il spleen e regolâ la circolazion. Ogni volte che mi cjati su la muse une bocjate di marum, ogni volte che la mê anime e disgote pluvisine sicu un Novembar tacadiç; ogni volte che mi cjati a inçussîmi denant un rivindicul di cassis di muart o a tacâmi in code a un funerâl scognossût; e soredut cuant che la ipocondrie mi ten cussì peât che dome un principi morâl di açâl al pues impedîmi di butâmi in strade a rote di cuel e di metimi a sbati par tiere i cjapiei de int un dopo chel altri – alore mi rint cont che par me e je rivade la ore di molâ dut e di cjapâ il mâr. Al è chest il gno sostitût de pistole o de bale di sclop. Cuntun zest teatrâl, Caton a si bute su la sô spade e jo, cuzo cuzo, o cjapi une barcje. E no ‘nd è nuie di strani. Se dome lu savessin, la plui part dai oms, ben o mancul, a sintaressin i miei stes sentiments viers l’ocean.
Ve, duncje, la citât di mâr dai Manhattoes, dute çurnide di bancjinis, sicu lis isulis dai indians dai bancs di coral: il cumierç le involuçe, come la sbrume di mâr une splaze. A diestre e a çampe lis stradis a puartin viers la aghe. La ponte estreme de citât e je la Battery, indulà che il so nobil imbarcjadôr al è cjarinât des ondis e rinfrescjât di chês baviselis di mâr che dome pôc prime a si platavin là che la tiere ancjemò no si viôt. E cjalait chê rieste di int che si è ingrumade là ju, a rimirâ la aghe.
Provait a cjaminâ pe citât intun dopomisdì voladiç dal Sabbath. Lait jù par Corlears Hook fin a Coenties Slip, e di là par Whitehall viers nord. Ce viodêso? Plantadis come vuardiis cidinis, dut ator ator da lis cjasis, a stan miârs e miârs di mortâi inclapâts te lôr memoriis oceanichis.
par cure di Pablo Gortan e Dree Venier
_________________________________________________________
Il libri e l’autôr
Moby Dick, or the Whale (1851) al è il romanç plui innomenât dal american Herman Melville. Tal libri, il marinâr Ismaêl al conte dai scuintris epics de nâff Pequod cuntune balene albine: Moby Dick. Ma se la mitiche bestie erede dal Leviatan biblic e je la antagoniste, il protagonist dal romanç, Ahab, nol è mancul teribil. Melville (1819-1891), nassût di une famee siore colade in disgracie, si imbarcjà une vore zovin su une nâf. Considerât un autôr minôr, a tacâ dai agns ‘20 i critics a tornarin a leilu e studiâlu fin a considerâlu un dai autôrs miôr dal Votcent.
_________________________________________________________
Il tradutôr
Stefano Montello di simpri al met adun il lavôr te sô aziende agricule cu la ativitât di musicist e di scritôr. Al è fondadôr dal grup musicâl Mitili F.L.K., tra i prins esponents de Gnove Musiche Furlane nassude tai agns Novante, e autôr di cetancj libris sedi par talian che par furlan: fra i altris, La sere dal mulinâr (1990) e L’albar dai agnui (1993), ducj i doi cun Flavio Zanier; La solitudine del mitilo (2003), La casa con i baffi (2006), Manuâl critic pal ort. L’art da la jeche (2008), L’albero capovolto. Le opere e i giorni in una fattoria sociale (2016).
Interviste / «Provait a recitâ, che us dispatusse ancje pe comunicazion di ogni dì»Dree Venier
Interviste cun Luca Pagot, atôr amatoriâl di Sclaunic. Cuatri peraulis su la sô esperience e su la situazion dal teatri amatoriâl par furlan A pene tacât l’Istât, mi àn invidât a un spetacul di teatri amatoriâl a Sclaunic. La compagnie e je chê de La Pipinate. Il lûc, il curtîl di une aziende agricule in […] lei di plui +
L’EDITORIÂL / Jù lis mans dal TilimentWalter Tomada
Traviersis, cassis di espansion, puints e viadots autostradâi, potenziament dal idroeletric: al mancje dome di metisi a sgjavâ cu lis trivelis par cirî gas o petroli! Ma parcè il Tiliment, che tancj studiôs a stimin jessi l’ultin flum salvadi de Europe, isal sot di dutis chestis menacis, invezit di jessi tutelât e protet cemût che […] lei di plui +
(L)Int Autonomiste / Cui aial pôre de “Cuistion furlane”?Dree Valcic
✽✽ No ven plui nomenade, sparide dai radars dal dibatiment politic e culturâl. Di “Cuistion furlane” no si ’nt fevele plui. Di cent agns incà e esist chê meridionâl, cjare a Gramsci, e su chê miârs e miârs di students a àn fat tesis di lauree, a son stadis fatis ancjetantis cunvignis, ogjet di ogni […] lei di plui +
L’EDITORIÂL / La “bufule meloniane” e la autonomie inte glacereWalter Tomada
“Si sin indurmidîts furlans, si sin sveâts melonians”: cun chestis peraulis un cjâr amì al à strent intun sproc sintetic il sens des elezions politichis che pardut a àn viodût a vinci fûr par fûr ancje chenti Fratelli d’Italia, il partît di Giorgia Meloni. Di storic i ai rispuindût che 100 agns fa une dì […] lei di plui +
Gnovis / La Patrie dal Friûl e presente il libri “Anime in crôs”, scrits di pre Antoni Beline e Agnul Floramo su Pier Paolo Pasolini, inteletuâl furlan.
2 di Novembar 1975 – 2 Novembar 2022 a 47 agns di chê volte che al fo sassinât Pier Paolo Pasolini “In chest libri us presentìn un “bote e rispueste” imbastît cu lis riflessions di doi autôrs che a cuasi 30 agns di distance a lein cuntune sintonie e une simetrie speciâl lis oparis di […] lei di plui +
La anteprime / Cors di furlan par gjornaliscj: consegnâts i atestâtsRedazion
Ai 27 di Setembar, te sede di Udin de Regjon Autonome Friûl-Vignesie Julie, a son stâts consegnâts i atestâts ai vincj gjornaliscj che a àn partecipât al prin cors di lenghe furlane inmaneât de ARLeF – Agjenzie Regjonâl pe Lenghe Furlane e dal Ordin regjonâl dai gjornaliscj. La consegne dal document ai professioniscj de comunicazion […] lei di plui +


text:
25 novembre 2008
Zornade cuintri de violence su lis feminis
Vuê o torni a proponi un test che o vevi scrit l'an passât... parcè che ciertis robis a restin simpri validis.
O dedichi ancje jo un pinsîr a la zornade internazionâl cuintri de violence su lis feminis.
Lis statistichis a disin che in Italie une femine su trê e patìs violence (lei dut l'articul sul Corriere).
Sperant che nol vedi mai di coventâ, o segnali a dutis lis feminis che a lei chest blog, un servizi che ur dâ la pussibilitât di cjatâ cualchidun che lis scolti. No stait a tignî dentri ciertis robis brutis che us àn fat: ancje se al pues semeâus dificil, insormontabil, o vês di denunciâ cui che us à fat e us fâs dal mâl.
Parcè che se cualchidun al alce lis mans (no dome tal sens fisic: tantis altris a son lis formis di violence) su lis feminis, nol merte nissun dûl o justificazion... nol merte nancje di jessi clamât om.
O dedichi ancje jo un pinsîr a la zornade internazionâl cuintri de violence su lis feminis.
Lis statistichis a disin che in Italie une femine su trê e patìs violence (lei dut l'articul sul Corriere).
Sperant che nol vedi mai di coventâ, o segnali a dutis lis feminis che a lei chest blog, un servizi che ur dâ la pussibilitât di cjatâ cualchidun che lis scolti. No stait a tignî dentri ciertis robis brutis che us àn fat: ancje se al pues semeâus dificil, insormontabil, o vês di denunciâ cui che us à fat e us fâs dal mâl.
Parcè che se cualchidun al alce lis mans (no dome tal sens fisic: tantis altris a son lis formis di violence) su lis feminis, nol merte nissun dûl o justificazion... nol merte nancje di jessi clamât om.
Nessun commento:
Iscriviti a: Commenti sul post (Atom)


text:
Cjasteons di Strade
Cjasteons di Strade al è un comun intal Friûl di Mieç, che al dì di vuê al fâs part de provincie di Udin e al à 3.795 abitants. Il so patrono al è San Josef e a si celebre il 19 di març. In Mai si festegie la Sagre dal Cunin. A Cjasteons e son 3 glesiis: San Martin, San Josef e la glesie Viere.
Scuele[cambie | modifiche il codiç]
A Cjasteons a son dos scuelis: la scuele elementâr G.Marconi e la scuele medie U.Pellis. La scuele medie di Cjasteons di Strade e je in vie Italo Svevo n°1 e n°3. Al è un edifici di doi plans. A son sîs classis, une aule informatiche, une biblioteche, une mense, une aule di art, une aule insegnants, une aule di scienze, une palestre e une segreterie.


text:
La rogazion tant che simbul de vite e de storie di un popul: si podarès, in struc, definî cussì chest librut, dulà che Pre Toni Beline al met dentri dute la sô esperience di plevan, ma soredut di Furlan.
Sì, parcè che tra lis riis di chest libri si cjate une vision dal mont che e je chê dal furlan. Chi dentri al è ancje il paradigme dal mût di pensâ e di vivi di pre Antoni, la sô vision dal mont, i siei temis profetics, i lûcs dulà che al stave ben: la tiere, la int di paîs, il rapuart cui siei e cu la glesie che lu à compagnât par dut il percors de sô vite, a scomençâ di cuant che al jere frut fintremai cuant che al è deventât om e daspò predi.
Pre Toni al ricuarde dut chel che la sô tiere i à regalât e al identifiche il so percors cu la rogazion: un percors dificil, sofiert, che al puarte viers Crist, passant par moments de vite che a fasin rifleti e che a formin.
Cussì, inte rogazion come inte vite: fin di cuant che un al nas, par po deventâ frut e daspò om, al percor il flum de vite e al passe ducj chei moments che lu fasin jessi chel che al è.
E chest cence dismenteâsi mai di dulà che al ven, dal so rapuart cu la tiere e cul puest dulà che al è nassût. Al è chest il pinsîr che al travane ogni furlan: il rapuart che al à cu la sô tiere.
Pre Toni Beline al jere propit un om che al tornave spes intal so paîs e intal mieç de sô int, parcè che al ricognosseve il rapuart grant e fuart che al jere tra la tiere e la comunitât dal paîs.
Culture materiâl e culture spirituâl, ma simpri culture, nassude dentri di nô dal rapuart tra comunitât, religjon e tiere, chês trê robis che une volte a jerin fondamentâls par vivi. E che purtrop, in dì di vuê, no rivìn plui a ricognossi tant che impuartantis, ma che nus daressin un spirt gnûf par superâ lis dificoltâts de nestre vite. E nô o vin chest scrit di pre Toni che nus al ricuarde, cu la sô scletece e cu la sô semplicitât. ■
Cinzia Collini
Lis “rogazions”, un libri di pre Antoni Beline............
La rogazion tant che simbul de vite e de storie di un popul: si podarès, in struc, definî cussì chest librut, dulà che Pre Toni Beline al met dentri dute la sô esperience di plevan, ma soredut di Furlan.


text:
Lât di Sauris
Il lât di Sauris al è di origjin artificiâl; logât a 977 metris di altitudin, dongje de localitât La Maine su la strade che di Dimpeç e mene a Sauris, al esist dal 1948, un an daspò de fin dai lavôrs di costruzion de dighe sul flum Lumiei, scomençâts intal 1941. La dighe e à une struture a “cupole”, ven a stâi a dople curvature, e in chei timps e jere la seconde in Europe pe altece. Cuant che il lât, lunc 3 chilometris e mieç, al è al massim nivel, intes sôs aghis si riflet il vert dai boscs di conifaris ator, che i dan un aspiet maraveôs che a'nd àn contribuît a rindilu une impuartant destinazion turistiche de Cjargne. Cuant che ogni tant il lât al ven disvuedât si puedin viodi i rescj dal paîs che e esisteve une volte al puest dal lât.


text:
la SAPIENCE e i siei conseis
La sapience e invide a cjase sô
9 1 La sapience e à fate sù la sô cjase,
e à tiradis sù lis sôs siet colonis.
2 E à copât i siei nemâi, e à spinât il so vin,
e à ancje tindude la sô taule.
3 E à mandadis lis sôs siervis
a berlâ sui çucs dal borc:
4 “Chel ch’al è malmadûr, ch’al vegni chi!”
Al om cence sintiment jê j dîs:
5 “Vignît, mangjait il gno pan,
beveit il vin ch’o ài prontât.
6 Butait di bande la matetât e o vivareis,
lait indenant cul gno sintiment!”
Massimis cuintri dai mincjonadôrs
7 Chel ch’al corêç il mincjonadôr al cjape la sbefade,
chel che j cride al trist, la ofese.
8 No sta cridâj al mincjonadôr, che senò ti à in asse!
Tu coregis il savi e lui ti ûl ben.
9 Dàj al savi e al deventarà ancjemò plui savi,
insegnij al just e al cuistarà di plui.
10 Il cjaveç de sapience al è il timôr dal Signôr,
il savê dal Sant al è inteligjence.
11 Par merit gno si moltiplicaran lis tôs sornadis,
a cressaran i agns de tô vite.
12 Se tu sês savi, tu lu sês pal to ben,
se tu sês sturnel, tu às di paidîlis tu.
Parone matetât e simiote la sapience
13 Parone Matetât e je dute malcujete,
e je sempiute e cence çurviel.
14 E sta sentade su la puarte de sô cjase,
sun tune sente, sui çucs dal borc,
15 par clamâ chel ch’al passe pe strade,
chel ch’al va indenant dret pai siei trois:
16 “Chel ch’al è malmadûr, ch’al vegni chi!”
e al om cence sintiment jê j dîs:
17 “Lis aghis furvie a son dolcis,
il pan strafuît al à bon savôr!”.
18 E chel no si nacuarç che li a son lis ombris,
che i siei invidâts a van jù tai landris di chel altri mont.


text:
Cheste stagjon e je par solit chê dai sparcs: ormai ducj o savìn che il mês di Mai al è il moment miôr par cjapâ sù e mangjâ i sparcs.
Nô chi in Friûl o vin une varietât speciâl di sparcs, chei blancs.
I sparcs dal Friûl, par cuintri rispiet a ducj chei altris che a son verts, a son blancs. Cemût sucedial che i sparcs furlans a son blancs?
Al è avonde facil rispuindi a cheste domande: in Friûl i sparcs a vegnin tirâts sù in maniere particolâr: di fat i contadins – ma no dome lôr, tant al è vêr che a son tantis lis fameis che ju fasin vignî sù intal ort di cjase – a taponin lis plantutis cu la tiere, par fâ in maniere che lis plantis di sparcs no vedin lûs par che no si colorin. Fasint cussì, si rive a fâ deventâ il sparc blanc e a fâi cjapâ un savôr mancul fuart e un tichinin plui delicât di chel vert.
Il sparc al è forsit la verdure plui coltivade inte nestre regjon: i plui grancj produtôrs di sparcs si cjatin inte zone di Tavagnà, Tresesin e inte Basse Furlane.
No bisugne di fat dismenteâsi che inte zone di Tisane e di Fossalon di Grau, si cjatin tantis aziendis che a produsin sparcs, un pôc diferents di chei de zone dal Friûl di Mieç ma che la int di vuê a scomence a cognossi e a preseâ.
La Associazion pe Conservazion dal Sparc Blanc Furlan, e à za scomençât il procediment par protezi la Denominazion di Origjin (la Dop), propit par valorizâ e aumentâ la produzion dai sparcs inte nestre regjon.
Bisugne dî che intai ultins agns la produzion e je un pôc in ribàs: di chê altre bande, si pues dî cence nissun probleme che si è cirût di meti tante plui atenzion ae qualitât des produzions, che e je di sigûr une vore alte, come che al conferme ancje l’assessor regjonâl aes risorsis rurâls, agroalimentârs e forestâls Claudio Violino: «No si pues fâ fente di nuie: il sparc furlan, soredut chel blanc, al à di deventâ il vessilifar des nestris produzions di ort, tant che il Formadi Montasio, la trute, il pressut di Sant Denêl e il vin Furlan. O sperin ducj che al rivi a vê il riconossiment de Dop, parcè che o sin denant di un prodot di altissime cualitât, che al è tipic dal Friûl e che, a reson, o podìn clamâlu “tipicamente friulan”».
Cinzia Collini
CULTURE – AGRICOLTURE. Mai, mês dai sparcs!............
Cheste stagjon e je par solit chê dai sparcs: ormai ducj o savìn che il mês di Mai al è il moment miôr par cjapâ sù e mangjâ i sparcs.


text:
Scrivi par canais al è dificil, in cualsisei lenghe. Se dopo si vûl ancje scrivi di argoments storics, lassant in bande la component narative e privilegjant chê didatiche, il lavôr al devente ancjemò plui delicât. Si à di distrigâsi jenfri il pericul di stufâ, la capacitât di proviodi informazions justis e chê di fâlu intune maniere semplice e immagante.
Cui che al scrîf par fruts lu sa ben: la lôr atenzion e je simpri su la puarte, pronte a scjampâ vie, gafade dal prin stimul.
E dut chest lu sa ben, sigûr, ancje Laura Guaianuzzi, la autore di «Jo vivo in un castello – Jo o vîf intun cjistiel», un piçul librut ilustrât (63 pp.; 10 Euro, edizions L’Omino Rosso) che al conte la vite di Pileu, un frut di vot agns che e vîf ae fin dal XIV secul a Cjistielvuardie, in mieç di chel che nô, cumò, o clamìn Friûl.
Il libri, doprant la sielte bilengâl talian-furlan, al conte di chest fantacin, fi di un nobil de Ete di Mieç e de sô vite di ogni dì, partint de descrizion dal cjistiel e rivant a lis cuistions cuotidianis plui naturâls, come mangjâ, durmî, zuiâ, cjaçâ, lavâsi e parfin lâ di cuarp.
I fruts, in cheste maniere, o podaràn scuvierzi cemût che in lôr coetani al viveve e cemût che si fasevin lis robis che ancje lôr, in di di vuê a fasin. Fasint cussì, si dopre la curiositât di ognidun par un argoment che nol è lontan, come che al puès jessi intun manuâl di storie, ma al è sintût «dongje», ancje se tal mieç a son passâts secui.
Di marcâ, in chest lavôr, a son soredut dôs sieltis. La prime e rivuarde la suaze che e je stade doprade par lis descrizions didatichis, ven a stâi un sorte di «trovadôr dal timp», Ulrich, che intun imagjinari puint temporâl al interviste Pileu, permetint subit al letôr di identificâsi in lui e jessi, in cheste maniere, diretamentri interessât aes rispuestis.
La seconde sielte induvinade e je chê relative ae struture dal libri, che no dome e dopre i dissens (opare de stesse autore), par rindi tratîfs i contignûts, ma e alterne ae part descritive, une part fate di «Curiositâts» e une componude di «Domandis di Ulrich». Lis informazions su la Ete di Mieç e vegnin cussì dividudit in «pirulis» e a deventin une vore plui facilis e plasevulis di gleti.
Insome, se o vês voie di imparâ, cence fâ fature, parcè che un falcon al valeve tant che un regâl di gnocis o cemût che si lavavisi i dincj, baste fâ chest viaç tal timp a Cjistielvuardie.
Raffaele Serafini
ATUALITÂT – La vite di Pileu a Cjistielvuardie............
Scrivi par canais al è dificil, in cualsisei lenghe. Se dopo si vûl ancje scrivi di argoments storics, lassant in bande la component narative e privilegjant chê didatiche, il lavôr al devente ancjemò plui delicât. Si à di distrigâsi jenfri il pericul di stufâ, la capacitât di proviodi informazions justis e chê di fâlu intune maniere semplice e immagante.


text:
Finalmentri Zuan al podeve dedicâsi a une des sôs passions: i avions di cjace. Soredut l’AVRO CANADA CF-105 ARROW. Il misteriôs progjet canadês blocât dai americans.
Zuan al veve imparât dut su chel aparât: i components in titani, i comants fly by wire, i missii Canadair Velvet Glove, il sisteme di combatiment Astra… Cumò al veve di lei dut su la riscuvierte dai progjets che a si crodeve pierdûts. Un dopomisdì in perfet stîl nerd. Ma nol saveve che al è propit cuant che a si è dal dut cjapâts intune robe che e rive le classiche sunade di campanel e a moments si cole de cjadree. Sacramentant, al cor a viodi cui che al è vignût a rompi. Cuant che al vierç, le rabie di colp e devente maravee: Marte e Gjonde, lis sôs amîs, e son vignudis a cjatâlu.
“Ciert che no ti passe propit nuie!” i fâs Gjonde, viodint lis ricercjis intal ordenadôr.
“Ma parcè pierdistu cetant timp daûr di chestis robis?” e ribat Marte.
“Gno barban, al jere un inzegnîr, al veve lavorât cun Sergio Stefanutti intal progjet dal SAI AMBROSINI SS4 dopo al jere migrât in Canadà e lu vevin cjapât su a la AVRO. Cumò a àn riscuviert i progjets e stavi viodint lis ultimis novitâts.” i rispuint, e dopo i conte di cuant che al jere stât al museu di Ottawa e al veve podût viodi un dai motôrs ORENDA PS-13 IROQUIS.
“Di bon che o sin vignudis, se a nol fos par noaltris tu staressis dut al dì daûr dal ordenadôr o da la television!”
“Su, no stait a jessi tristis cumò…”
“Ma sint chest, Marte, noaltris si din da fâ par tirâlu fûr dal so bûs e nus dîs ancje tristis!”
“Cheste a ti costarà Zuanut …”
“Ma no, no volevi disi chest, dome no capìs parcè che mi criticais tant.”
“Dopo, une altre robe, ti è mai vignût il dubi che ancje to barban al vedi tignût part dai progjets?”
Zuan a si bloche. “Sono chescj par câs?” Marte i mostre un bloc di sfueis blu scrits in blanc.
“Dulà ju âstu tirâts fûr?!”
“Cuant che tu vevis spiegât che il motôr di chel avion al jere come doi motôrs un dentri chel altri o vevi capît che dentri chel comodin al veve di jessi platât alc!”
di Luche Bagnarol
#1***


text:
Tal ricuart di Canciani
e pe promozion de alte culture
tal Friûl de Alte
Si trate di une tradizion aromai, che si spere di podê rinovâ ancje chest an cence masse fastidis. A son i Concierts di San Martin in Cjargne che di disenûf agns incà, tra Tumieç, Paulâr e Çurçuvint, a ufrissin ae comunitât une rassegne musicâl tra Atom e Invier dedicade ae musiche classiche. Propit chê musiche che il Mestri e compositôr Giovanni Canciani (1936-2018), ideadôr de manifestazion, al à doprât par dute la vite tant che mieç di trasmission di cognossincis, cu la volontât di puartâ culture alte intal Friûl de Alte.
◆ Dî Concierts di Sant Martin in Cjargne, al vûl dî dut ma no dome intratigniment. Anzit, pôc e gran. Al vûl dî, intes intenzions dal so ideadôr, stâ insiemi cui grancj creadôrs de art musicâl de storie, par capîle e par fâle esempli di un vivi virtuôs.
◆ Il Mestri Canciani, no plui cun nô fisichementri, al esist e al vîf in dut il rest e in cheste rassegne, che e ven puartade indevant – su la fonde dai siei principis – dai siei erêts materiâi e spirituâi, e fra chei ancje jo che o scrîf, tant che ultin arlêf che al à imparât cetant e che inmò al impare di lui. Simpri dongje a son la citât e la parochie di Tumieç, i Comuns di Paulâr e di Çurçuvint, indulà che si davuelzaran i concierts, par un totâl di sîs apontament tra i 8 di Novembar e i 6 di Dicembar.
◆ Il probleme seri nol è chel di atirâ l’interès de int, che di simpri e partecipe e in grant numar. Il probleme cumò al è chel di rivâ a capî – e si scombat di dì in dì – se lis disposizions sui spetacui dal vîf, in relazion ae seconde ondade di Covid, a podaran permeti une gjestion “avonde normâl” de iniziative. Za la Regjon e à scurtât a un tierç lis afluencis a pet de capience di salis e teatris, e po dopo in Cjargne a son ben pôcs i lûcs di spetacul ben furnîts e cun spazis amplis. Une cuistion pesante di simpri, e in particolâr cumò che al è frêt, e che duncje in mont no si sa indulà lâ par fâ culture.
◆ Si spere che dut al ledi ben, aromai abituâts a prenotâ i concierts, ancje chei a gratis, come che si fâs pai ristorants, che gratis no son. Pai Concierts di Sant Martin si à di scrivi une mail, dentri de dì prime dal conciert, a museolamozartina@gmail.com, metint non, cognon e numar di telefon. Par fuarce di robis. Une telefonade e visarà de prenotazion lade a bon, fin che no finissin i puescj.
◆ Chest nol covente pal conciert di viertidure, aes 16 dai 8 di Novembar tal Domo di Tumieç (jentrade libare fin che no finissin i puescj, cu lis distancis justis), cuant che la Fvg Orchestra, direzude di Paolo Paroni, cul fenomen pianistic Alexander Gadjiev, e darà vôs a Ludwig van Beethoven a 250 agns de sô nassite, cul conciert par piano e orchestre “L’Imperadôr” e la Sinfonie numar 7. Musiche sinfoniche in viertidure di rassegne, come che al à simpri volût e fat il Mestri Canciani.
◆ Ai 15 di Novembar, cuntun conciert dopli, aes 16 e aes 18 par permeti a cetante plui int pussibile di partecipâ, tal Museu Cjargnel di Tumieç al sarà protagonist il zovin doi pianistic dai fradis Luciano e Daniele Boidi, tra oparis mestris di Rachmaninov, Schubert, Debussy, Brahms, Ravel.
◆ Ai 21, aes 20.45, si sarà tal Palaç Calice di Paulâr, une altre realtât rinassude in graciis di Canciani, cu la presince de Orchestre dal Friûl Jacopo Linussio, fondade simpri dal Mestri, par pagjinis di autôrs furlans tant che Canciani stes, Domenico Montico e Carlo Rizzi, insiemi cul compositôr de Cechie Jan Krˇtitel Vanˇhal, par un biel confront musicâl. La dì dopo, fieste de patrone de musiche Sante Cecilie, aes 17.30 si torne al Museu Cjargnel par dâi vôs, par une altre tradizion, al clavicembal dal Sietcent di costruzion vienese apartignût ae famee Linussio, e che Canciani al à risussitât. Interpretis furlans ancje in chest câs: la sopran Arabella Cortese e il clavicembalist Alberto Busettini, cuntun program plen di passion dedicât al Baroc. I Concierts di Sant Martin si trasferissin a Çurçuvint, une localitât tant cjare al Mestri Canciani, pai ultins doi apontaments che a tacaran aes 17.30. Ai 29 di Novembar un cuartet zovin furlan e speciâl di sax, i Satèn Saxophone Quartet, al darà vôs ae musiche contemporanie di stamp european. Infin, ai 6 di Dicembar e je parone la armoniche, o miôr, trê armonichis par trê armoniciscj de nestre tiere: Andrea Nassivera, Diego Borghese e Adolfo del Cont, insiemi par esplorâ il folclôr de scuele russe. ❚
I Concierts di Sant Martin in CjargneAlessio Screm
Tal ricuart di Canciani


text:
Nas’sude a Biella, e tache il studi de ghitare finger-picking e de arpe celtiche, passant un periodi a Galway, te Irlande dal Ovest, par aprofondî il studi de tradizion musicâl. E colabore cun diviers grups di musiche irlandese, partecipant aes realizazions di tancj lavôrs discografics, dedicantsi dopo in particolâr ae sô cariere di soliste. Dopo doi lavôrs che a contegnin tocs tradizionâi e classics folk dai agns Sessante, e à publicât intal 2015 il so prin disc cun dentri tocs di sô composizion. E rive a Folkest midiant des selezions dal concors Sunâ@Folkest.
Formazion: Valeria Caucino – vôs e ghitare; Emanuele Motta – bas eletric; Francesco Di Vincentis – ghitare eletriche e pedal steel guitar; Dario Retegno – violin; Francesco Fuselli – batarie; Chiara Fusetti – tastieris.
Viale Barbacane, 17 – 33097 Spilimbergo (Pn)
Tel. 0427 51230
email: info@folkest.com
P.I. 01419440936


text:
Sonia Cossettini, la vigjilesse dal spot RAI che tantis polemichis al à intiziât dopo jessi stât mandât in onde, e je une furlane braurose di jessi furlane. O sin lâts a cognossile par savê ancje il so parê su cheste storie.
IL PERCORS ARTISTIC_ Finidis lis scuelis regolamentârs e dopo vê frontât cun coraç la sielte di lâ dâur a di un sium – fâ recitazion –, Sonia e à superadis lis selezions de Link Academy (Link Campus University, sucursâl de Universitât di Malte a Rome). Sîs agns di studi e di lavôr, ancje cun cualchi delusion, cognossint tante int, biele e brute, ma cul desideri di rivâ insom, pronte a frontâ il mont dal spetacul. Mil esperiencis, mil lavôrs par mantignîsi in cheste realtât, e dopo a son rivadis lis esperiencis teatrâls: une, in particolâr, e je impuartante par vie dal fat che e va indenant aromai di cuatri agns, cu la compagnie “Raccontamiunastoria”, dulà che Sonia e conte storiis simpri gnovis par furlan. E propit in gracie di cheste esperience, e nas la clamade RAI.
LA CLAMADE IN RAI_ “Une de compagnie e saveve che o contavi storiis par furlan, e che a cirivin int che e fevelàs dialets talians. O ai fat subit il provin, parcè che o soi contente cuant che o pues fevelâ par furlan. O larès a puartâlu atôr par dut il mont, se al fos pussibil! Mi àn contestât di no savê che il furlan al è une lenghe, no un dialet. Orpo che lu sai: anzit, in ciertis Universitâts forestis si insegne miôr che no in Italie. Jo o volevi mostrâ dute la braure che o provi tal fevelâ par furlan!”, e sosten cun fuarce. E à proponût trê personaçs diferents: la vigjilesse, une cliente intun ristorant e une cartomante. Tal provin, il test al jere improvisazion pure, e il risultât al è stât di tancj compliments e congratulazions. Ma la frase de vigjilesse che dopo si è sintude par television e je la version sintetiche des dôs recitadis di bande di Sonia. “Jo o vevi regjistrade ancje une seconde version plui lungje: “Orpo, ma ce fâstu? Vâstu ator cu la cassele? No viodistu che tu sês cuintri man, che se di chê altre bande al rive un cjar, chi o fasìn dute une fracassine?”. Al jere un mût di dî che o vevi sintût dai nonos, parcè che te mê cjase si à simpri fevelât par furlan”. E dopo, i auguris di buinis fiestis a ducj. Ducj i spots che mi rivuardin a son stâts zirâts inte stesse zornade ma a àn decidût di mandâ in onde dome la version curte: “Orpo, ma ce fâstu? Vâstu ator cu la cassele?”. “Ju vevi visâts che forsit il messaç nol jere avonde contestualizât”, nus spieghe Sonia Cossettini. Il fin al jere chel di festezâ i 150 agns da Unitât di Italie. “Ma”, e dîs Sonia, “no jeri consapevule che lu varessin sfrutât par sponsorizâ il paiament dal abonament televisîf”.
IL PARÊ SU LIS CONTESTAZIONS_ I domandìn ce che e pense dal messaç chel è passât cun chest spot: un “jessi indaûr” che cumò nol esist plui parcè che si fevele par talian in gracie di “mame RAI”. Pecjât che la pratiche de “dopleadure” e vedi impedît ai talians di jessi brâfs ancje in altris lenghis. In dut il nord Europe, i films a son ducj in lenghe origjinâl cui sottitui. “No le viôt in cheste maniere. Par mê, la RAI e à difondût une codifiche linguistiche comune, parcè che al sarès stât dificil fevelâsi e capîsi – par esempli, tra un furlan, un sicilian, un puliês – par fâ alc di bon, par comerciâ, par lavorâ insieme. Un pôc come l’inglês in Europe e tal mont. Ma nissun al à dit di butâ vie lis propriis lidrîs. E sarès une pierdite grave. Al sarès biel vê i films in lenghe origjinâl parcè che si metarès ancjemò plui in evidence la buine recitazion, in plui che imparâ lis lenghis. Cuant che o conti lis storiis a teatri, ancje dulà che no si capìs il furlan, l’impuartant e je la espression de muse, la gjestualitât dal cuarp, il tenôr di ce che si dîs…”.
IL DOMAN_ E i progjets pal avignî? E samee vê tantis ideis in bulidure, prontis pas jessi realizadis. Teatri (salacor la passion plui grande), cine, television, colaborazions cun plui compagniis e in plui paîs dal mont. Parcè che Sonia e je une che no à pôre di movisi ni di frontâ situazions difarentis, pûr di podê lâ daûr a chê voie che e à dentri di recitâ. Di une robe, e je sigure: “La Patrie dal Friûl e je stade la uniche a domandâmi cemût che le pensavi jo di dutis chestis polemichis sul spot RAI. Salacor si podeve fâ alc di miôr, stâ plui atents a no scontentâ nissun, a controlâ di plui la storie, ma l’impuartant al è che jo o ai fevelât par furlan, o ai puartade la mê lenghe in RAI, e o soi contente e braurose di chest fat, e o tornarès a fâlu ancje doman”. E volint cjalâ la tace mieze plene, si pues dî che e je stade une ocasion par puartâ la atenzion su la lenghe furlane ancje sui gjornâi talians e locâi, fasint pensâ e fevelâ la int su cheste cuestion. Sperìn che in avignî e puedi però nassi cualchi altre iniziative, organizade miôr e storichementri valide. Al sarès za un bon pas viodi la aplicazion plene de leç 482/99, che – a distance di plui di 10 agns de aprovazion – e je inmò lontane.
Mara Piccoli
ATUALITÂT – Spot RAI: il pinsîr de…vigjilesse!............
Sonia Cossettini, la vigjilesse dal spot RAI che tantis polemichis al à intiziât dopo jessi stât mandât in onde, e je une furlane braurose di jessi furlane. O sin lâts a cognossile par savê ancje il so parê su cheste storie.


text:
Midiant de storie dai cognons furlans, si fâs ancje la storie dal nestri Friûl. Tancj a son chei che a vegnin fûr dai mistîrs, ma cualchidun al è mancul facil di induvinâ. Chest mês us proponìn sîs cognons curiôs. (Gjavâts fûr di I cognomi del Friuli di Enos Costantini e Giovanni Fantini ed. La Bassa/LithoStampa. O ringraciìn i autôrs pe disponibilitât e pe colaborazion).
FALZARI
Non di mistîr di cui che al fâs falcets.
Si cjatilu a Marian e Monfalcon. 1439 m.° Antonio Falzario q. Silvestro di Segnacco; 1465 magn. Nicolao falçario q. magn. Stefani de Lestano; 1516 m.° Gio Barbano falzario di Tarcento q. Leonardo falzario
GRAMOLA
La gramule e jere un imprest par fruçâ la cjanaipe e, par estension, al è deventât sinonim di mastiâ.
Duncje un non di mistîr o stranon. Sec. XIV Benvenuta uxor Gramule a Udin; 1485 Olim Ser Joh. Danielis de Gramulins a Pordenon; 1661 Ser Paolo q. Leonardo Gramolano
PIVIDORI/PIVA/PIUSSI
Non di mistîr dal sunadôr di cuarnemuse o pive. Cussì a Cividât tal 1380: Per dispegnà la quarnamusa di Yacugl pividor…
1407 a Udin Francesco Chiaranda pividor. 1426 Grivor fiol del Pividor de Conars a Cividât. Cognon dal Friûl centrâl: une vore presint a Tresesin, Udin, Pagnà, Reane. Si cjatilu ancje a Rivis di Arcjan, Cjassà e Nimis.
CIMADOR
Il cimadôr al jere chel che al gjavave il pêl al panzel o che lu staronzave. Duncje al faseve la cimade.
Un Micolau Cimidor documentât a Cividât te metât dal Tresinte. A Udin 1425 Matie çimador e tal 1439 mestri Fillip zimador.
Cognon di Gardiscje e Udin.
GUATTO
Come non di mistîr si pense al gue, o ben ucefuarpiis. Culchidun al pense ancje a vuat o cuat, duncje cidin.
Cognon che cumò come cumò si cjatilu a Talmassons, Pucinie, Bertiûl e Udin.
1451, 5 ott. Giacomo de Vuat q. Tommaso di Rivolto, in lite con Mattiusso di Rivolto che aveva arato due suoi campi; 1501, 11 ott. Gaspare d.° Guat (o Vuat) q. Nic. Songa da Bertiolo.
CRAMARO
Al ven di cramer o cramâr, peraule di origjin gjiermaniche par dî marcjadant ambulant. 1296 Danilino Cramario a Gemona.
1301 Jacobi Cramarij a Civitate; 1468 Nicolao nominato Cramer de Amaro.
Vignut filg Nicolo Cramar documentât a Glemone tal 1350.
Presint a Lusevare e Taipane.
Interviste / «Provait a recitâ, che us dispatusse ancje pe comunicazion di ogni dì»Dree Venier
Interviste cun Luca Pagot, atôr amatoriâl di Sclaunic. Cuatri peraulis su la sô esperience e su la situazion dal teatri amatoriâl par furlan A pene tacât l’Istât, mi àn invidât a un spetacul di teatri amatoriâl a Sclaunic. La compagnie e je chê de La Pipinate. Il lûc, il curtîl di une aziende agricule in […] lei di plui +
L’EDITORIÂL / Jù lis mans dal TilimentWalter Tomada
Traviersis, cassis di espansion, puints e viadots autostradâi, potenziament dal idroeletric: al mancje dome di metisi a sgjavâ cu lis trivelis par cirî gas o petroli! Ma parcè il Tiliment, che tancj studiôs a stimin jessi l’ultin flum salvadi de Europe, isal sot di dutis chestis menacis, invezit di jessi tutelât e protet cemût che […] lei di plui +
(L)Int Autonomiste / Cui aial pôre de “Cuistion furlane”?Dree Valcic
✽✽ No ven plui nomenade, sparide dai radars dal dibatiment politic e culturâl. Di “Cuistion furlane” no si ’nt fevele plui. Di cent agns incà e esist chê meridionâl, cjare a Gramsci, e su chê miârs e miârs di students a àn fat tesis di lauree, a son stadis fatis ancjetantis cunvignis, ogjet di ogni […] lei di plui +
L’EDITORIÂL / La “bufule meloniane” e la autonomie inte glacereWalter Tomada
“Si sin indurmidîts furlans, si sin sveâts melonians”: cun chestis peraulis un cjâr amì al à strent intun sproc sintetic il sens des elezions politichis che pardut a àn viodût a vinci fûr par fûr ancje chenti Fratelli d’Italia, il partît di Giorgia Meloni. Di storic i ai rispuindût che 100 agns fa une dì […] lei di plui +
Gnovis / La Patrie dal Friûl e presente il libri “Anime in crôs”, scrits di pre Antoni Beline e Agnul Floramo su Pier Paolo Pasolini, inteletuâl furlan.
2 di Novembar 1975 – 2 Novembar 2022 a 47 agns di chê volte che al fo sassinât Pier Paolo Pasolini “In chest libri us presentìn un “bote e rispueste” imbastît cu lis riflessions di doi autôrs che a cuasi 30 agns di distance a lein cuntune sintonie e une simetrie speciâl lis oparis di […] lei di plui +
La anteprime / Cors di furlan par gjornaliscj: consegnâts i atestâtsRedazion
Ai 27 di Setembar, te sede di Udin de Regjon Autonome Friûl-Vignesie Julie, a son stâts consegnâts i atestâts ai vincj gjornaliscj che a àn partecipât al prin cors di lenghe furlane inmaneât de ARLeF – Agjenzie Regjonâl pe Lenghe Furlane e dal Ordin regjonâl dai gjornaliscj. La consegne dal document ai professioniscj de comunicazion […] lei di plui +


text:
Storie
La Joibe Grasse dal 1511
Materiâl: CLIL
Lenghe: furlan
1917 La bataie di Cjaurêt
Materiâl: CLIL
Lenghe: furlan
La biblioteche Guarneriane di Sant Denêl
Materiâl: intercomprension
Lenghe: furlan
Materiâi esternis
Liniis di storie sociâl e economiche dal Friûl
Aprofondiment in 10 lezions su la storie economiche e sociâl dal Friûl tra il 1500 e il 1800.
Lenghe e culture: Storie dal Friûl
Dodis unitâts didatichis che a aprofondissin in maniere graduâl i aspiets gramaticâi, di sintassi e la grafie uficiâl de lenghe furlane, cu la narazion di moments impuartants de storie dal Friûl.


text:
Simón Bolívar
Simón José Antonio de la Santísima Trinidad Bolívar y Palacios (nassût ai 24 di Lui dal 1783 a Caracas, Venezuela; muart ai 17 di Dicembar dal 1830, a Santa Marta, Colombie) al fo un leader di diviers moviments di indipendence in dute la Americhe dal Sud, cognossûts come Vuere di Bolívar.
Ricognossût par vê condusût la lote pe indipendence tai teritoris che cumò a son part dai stâts dal Venezuela, de Colombie, dal Ecuador, Perù, Panama e Bolivie, al è ricuardât come un eroi in chescj paîs e ancje in tantis altris bandis de Americhe latine.
Intal 1802, al spose María Teresa Rodríguez del Toro y Alaysa. La femine e murì di fiere zale dopo nancje un an, e Bolívar nol tornà mai a sposâsi.
Bolívar al è cognossût come "El Libertador", ven a stâi il liberadôr. La so famee e jere di origjin basche, il so cognom al derive de forme castiliane dal non dal paisut di Bolibar, in Biscaie.


text:
E jere une volte, vie pe Basse, une famee di masurins che e viveve dongje de lagune di Maran.
Mame masurine e veve fat i ûfs e e stave clucint intant che il pari masurin al slargjave il nît (al jere un masurin furlan: la cjase prime di dut!).
Une dì, i ûfs si vierzin e a saltin fûr cuatri biei poleçuts, ducj compagns. Mame masurine e jere contente, parcè che a someavin bogns e plens di voie di fâ ben.
Ma un dai ûfs no si jere ancjemò viert. Al jere un ûf plui grant di chei altris. Mame masurine e lave indevant a clucî ma e jere un pôc sustade, par vie che e jere une masurine furlane, e no veve masse timp di pierdi. E ancje il pari al jere malcontent, parcè che fin che ducj i poleçuts no jerin nassûts, nol podeve paiâ di bevi ai amîs masurins.
Cuant che in fin l’ultin ûf si vierç, al jes fûr un poleçut dut diferent di chei altris.
“Nol sarà migo un poleçut triestin?”, al domande il pari masurin.
“No crôt”, e rispuint la mame masurine. “Al è lât subit cui siei fradis a cjapâ sù semencis di mangjâ, no si è poiât jù a cjapâ soreli”.
Ma ancje se al jere un brâf poleçut furlan, i fradis no lu acetavin, parcè che al jere diferent di lôr, cussì il brut masurin al scomence a lâ ator par dut il Friûl cirint altris masurins compagns di lui, di cressi cun lôr.
Al va viers soreli jevât fin tes rivis dal Lusinç ma al torne indaûr parcè che – va ben jessi bruts – ma lâ ancje a vivi in Bisiacarie al è masse.
E alore al rive sù tal parc dal Cormôr ma i uciei udinês no àn voie di messedâsi cuntun poleçut di campagne, cun di plui de Basse.
Al prove a lâ ancjemò plui sù fin tal lât di Fusine ma al è masse frêt par un poleçut usât te lagune.
Al va ator, e ator, e ator, e ae fin al è passât tant di chel timp che il poleçut al è deventât grant. E cuant che al rive a Morsan, si presente: “O soi un masurin brut, ma plen di voie di lavorâ. Volêso vêmi cun voaltris?”. Alore, un grup di ocjis lu viôt e i rispuint: “Ma tu no tu sês un brut masurin! Tu sês un bielissim ocat! Ven cun noaltris: chi si mangje ben!”.
Cussì il brut masurin, anzit, il biel ocat, al cjate finalmentri un puest dulà stâ ben.
E ducj a viverin furlans e contents, massime chei di Morsan che, cuant che al rivà il moment de sagre, a scuvierzerin che il biel ocat nol jere dome bon di caratar, ma ancje cu la polente. ❚
Lis flabis di Bete di Spere
E DUCJ A VIVERIN… FURLANS E CONTENTS. Il brut masurin............
E jere une volte, vie pe Basse, une famee di masurins che e viveve dongje de lagune di Maran.


text:
Al mancje pôc aromai ai 25 di Mai, e duncje aes elezions pal rinovament dal Parlament european, lis tiercis li che e cjape part ancje la Slovenie. Jentrade uficialmentri inte Union Europeane il prin di Mai dal 2004 – dopo che tal referendum dai 23 di Març dal 2003 la jentrade inte UE e je stade sostignude dal 89,64% dai votants – la Slovenie e à elet pe prime volte i siei rapresentants intal parlament european ai 13 di Jugn dal 2004. La afluence al vôt e je stade chê volte dal 28,35%. Cuasi identiche la percentuâl dai votants che e je lade ai seçs cinc agns plui tart: 28,37%. Daûr dai prins scandais, ancje chest an e je previodude une afluence tor dal 30%, segn che lis istituzions europeanis a van indevant a aparî lontanis dai citadins slovens, cheste volte forsit ancje par vie che a son stracs des politichis dal rigôr e dal sparagn imponudis di Brussel. L’interès dai partîts, soredut di chei gnûfs o di chei che no àn propris rapresentants intal Parlament nazionâl, al è invezit cetant alt. Cui che al rive di fat a elei un propri candidât intal Parlament european, al ven calcolât intes campagnis eletorâls ae fate dai partîts parlamentârs slovens. Cun di plui, la prossime Sierade in Slovenie a son in program lis elezions aministrativis.
Fin al 2009, la Slovenie e veve dirit a siet seçs, ma dopo la jentrade in vore dal Tratât di Lisbone a son deventâts vot. I prins europarlamentârs slovens a son stâts Mihael Brejc, Romana Jordan Cizelj, Ljudmila Novak (leader di Nsi e za ministri pai slovens fûr dai confins e intal mont), Alojz Peterle, Mojca Drčar Murko, Jelko Kacin e il president sloven di cumò Borut Pahor, che il so puest al è stât cjapât tal Novembar dal 2008 di Aurelio Juri. Intal ultin mandât, la Slovenie e jere rapresentade di Milan Zver, Zoran Thaler, che si è dimetût intal 2011 par vie dal so coinvolziment intun scandul par coruzion e al è stât cjapât il so puest di Mojca Kleva, Alojz Peterle, Jelko Kacin, Ivo Vajgl, Tanja Fajon, Romana Jordan Cizelj e Zofija Mazej Kukovič (dal Dicembar 2011, cuant che la Slovenie e à otignût il dirit al otâf seç).
Tal moment che o scrivìn, a dôs setemanis dal tiermin pe presentazion des candidaturis, lis listis a somein aromai definidis. Kacin (LDS) e Peterle a intindin cori pal tierç mandât; a volaressin tornâsi a candidâ ancje Tanja Fajon e Mojca Kleva (il lôr partît SD – di centriçampe – ancjemò nol à comunicade la liste dai candidâts), intant che a ciraran dal sigûr la conferme ancje Ivo Vajgl (sostignût dal partît e de associazion dai pensionâts) e Milan Zver. Chest ultin al sarà, tant che cinc agns indaûr, prin de liste SDS (partît democratic sloven, dal cjamp di centridiestre) di Janez Janša. Tra i candidâts inte liste SDS al è ancje un rapresentant dai slovens dal Friûl Vignesie Julie: Damijan Terpin, segretari regjonâl de Slovenska skupnost (Union slovene), che al è ancje il responsabil par cont di SDS dai slovens fûr dai confins e intal mont. Invezit, in Italie la Slovenska skupnost e à strenzût la aleance cul Sud Tiroler Volks Partei (Svp), e in chê liste e corarà Tanja Peric. Ma i rapresentants de Slovenska skupnost no saran i unics membris de comunitât slovene in Friûl Vignesie Julie a cori par un seç intal parlament european. Il partît Solidarnost (cun prin de liste Dušan Keber, za ministri de salût) al met di fat in liste ancje il storic Jože Pirjevec. La Liste Virant e varès di candidâ il ministri pe justizie Senko Pličagnsč.
Tra i candidâts invezit nol sarà dal sigûr il Comissari european pal ambient Janez Potocˇnik che al à za mandât indaûr l’invît di Pozitivna Slovenija. Il partît de prime ministre Alenka Bratušek, che al cîr un acuardi eletorâl cun LDS e Zares, al propon tant che candidât di ponte Jože Mencinger. Nova Slovenija e il partît popolâr SLS a àn definît za la proprie liste che i fasarà di sburt Peterle. Tra i candidâts ancje i doi leader di partît, Ljudmila Novak e Franc Bogovič, che a son al moment, in plui di Igor Lukšič (SD), ancje i unics presidents dai partîts parlamentârs che a àn decidût di partecipâ aes europeanis.
Pe prime volte e parteciparà aes elezions la formazion Združena levica (Çampe unide), che e condivît lis posizions dal leader grêc di Syriza Alexis Tsipras. Al podarès cori par un puest in parlament ancje l’ex president de Cort dai conts Igor Šoltes, sostignût di cualchi organizazion de societât civîl. ❚
Tjaša Gruden
SLOVENIE. Elezions europeanis: la situazion slovene............
Al mancje pôc aromai ai 25 di Mai, e duncje aes elezions pal rinovament dal Parlament european, lis tiercis li che e cjape part ancje la Slovenie. Jentrade uficialmentri inte Union Europeane il prin di Mai dal 2004 – dopo che tal referendum dai 23 di Març dal 2003 la jentrade inte UE e je stade sostignude dal 89,64% dai votants – la Slovenie e à elet pe prime volte i siei rapresentants intal parlament european ai 13 di Jugn dal 2004. La afluence al vôt e je stade chê volte dal 28,35%. Cuasi identiche la percentuâl dai votants che e je lade ai seçs cinc agns plui tart: 28,37%. Daûr dai prins scandais, ancje chest an e je previodude une afluence tor dal 30%, segn che lis istituzions europeanis a van indevant a aparî lontanis dai citadins slovens, cheste volte forsit ancje par vie che a son stracs des politichis dal rigôr e dal sparagn imponudis di Brussel. L’interès dai partîts, soredut di chei gnûfs o di chei che no àn propris rapresentants intal Parlament nazionâl, al è invezit cetant alt. Cui che al rive di fat a elei un propri candidât intal Parlament european, al ven calcolât intes campagnis eletorâls ae fate dai partîts parlamentârs slovens. Cun di plui, la prossime Sierade in Slovenie a son in program lis elezions aministrativis.


text:
Simpri mancul eletôrs, simpri plui candidâts: no mancjaran i elements di interès intal troi che nus menarà aes elezions regjonâls 2018, che si davuelzaran cun dute probabilitât adun cu lis politichis. Al è stimât di tancj che la presidente de Regjon Debora Serracchiani no si candidarà di gnûf pe sô cjadree ma e svolarà a Rome in Parlament. Par fâlu e podarès sielzi di dimetisi par meti adun politichis e regjonâls, cul obietîf di sparagnâ e forsit ancje di fâ cressi i consens al so partît, il Pd.
Il centriçampe vuarfin de Serracchiani al varès di pontâ su Sergio Bolzonello, vicepresident in continuitât cu la azion puartade indevant di cheste zonte.
A sfidâlu pal centridrete al varès di jessi Riccardo Riccardi, ma il cjâfgrup di Forza Italia al varà di convinci chei altris che si declarin interessâts a cuntindi la presidence a Bolzonello: prin di dut Renzo Tondo, za dôs voltis president, e po Massimiliano Fedriga che al reclame plui pês pe Leghe. I ben informâts a disin dut câs che ducj i doi a varessin plui voie di lâ a Rome che a Triest.
No son ancjemò gnovis invezit des bandis dai 5 Stelis: i grilins a sielzaran come simpri online i lôr candidâts, ma nol è dât savê cui che si proponarà ai iscrits dal Moviment, che dut câs in Friûl nol à vût aes aministrativis grancj risultâts.
Cheste e je la situazion dai partîts taliâns: ma altris candidaturis a podaressin nassi cu la formazion di une cussience autonomiste. Il prin che al à fat capî di jessi disponibil a fâ sintesi al è stât Sergio Cecotti. Cumò e je rivade a sorprese ancje la candidature pai Verts di Alessandra Guerra: starìn a viodi se la sô e je une “boutade” o une intenzion serie di costruî une alternative politiche serie. Al sarès un pecjât dut câs dividi il front di chei che a varessin di meti dongje ducj che no vuelin plui vê a ce fâ cui partîts talians che tai ultins dîs agns a àn disvuedade la nestre autonomie, e tra i prossims a podaressin gjavânus ancje la nestre specialitât.
✒ Walter Tomada
L’EDITORIÂL / Jù lis mans dal TilimentWalter Tomada
Traviersis, cassis di espansion, puints e viadots autostradâi, potenziament dal idroeletric: al mancje dome di metisi a sgjavâ cu lis trivelis par cirî gas o petroli! Ma parcè il Tiliment, che tancj studiôs a stimin jessi l’ultin flum salvadi de Europe, isal sot di dutis chestis menacis, invezit di jessi tutelât e protet cemût che […] lei di plui +
(L)Int Autonomiste / Cui aial pôre de “Cuistion furlane”?Dree Valcic
✽✽ No ven plui nomenade, sparide dai radars dal dibatiment politic e culturâl. Di “Cuistion furlane” no si ’nt fevele plui. Di cent agns incà e esist chê meridionâl, cjare a Gramsci, e su chê miârs e miârs di students a àn fat tesis di lauree, a son stadis fatis ancjetantis cunvignis, ogjet di ogni […] lei di plui +
L’EDITORIÂL / La “bufule meloniane” e la autonomie inte glacereWalter Tomada
“Si sin indurmidîts furlans, si sin sveâts melonians”: cun chestis peraulis un cjâr amì al à strent intun sproc sintetic il sens des elezions politichis che pardut a àn viodût a vinci fûr par fûr ancje chenti Fratelli d’Italia, il partît di Giorgia Meloni. Di storic i ai rispuindût che 100 agns fa une dì […] lei di plui +
Gnovis / La Patrie dal Friûl e presente il libri “Anime in crôs”, scrits di pre Antoni Beline e Agnul Floramo su Pier Paolo Pasolini, inteletuâl furlan.
2 di Novembar 1975 – 2 Novembar 2022 a 47 agns di chê volte che al fo sassinât Pier Paolo Pasolini “In chest libri us presentìn un “bote e rispueste” imbastît cu lis riflessions di doi autôrs che a cuasi 30 agns di distance a lein cuntune sintonie e une simetrie speciâl lis oparis di […] lei di plui +
La anteprime / Cors di furlan par gjornaliscj: consegnâts i atestâtsRedazion
Ai 27 di Setembar, te sede di Udin de Regjon Autonome Friûl-Vignesie Julie, a son stâts consegnâts i atestâts ai vincj gjornaliscj che a àn partecipât al prin cors di lenghe furlane inmaneât de ARLeF – Agjenzie Regjonâl pe Lenghe Furlane e dal Ordin regjonâl dai gjornaliscj. La consegne dal document ai professioniscj de comunicazion […] lei di plui +
Gnovis / Gnûf libri di Diego Navarria pe La Patrie dal Friûl, “Patriarcjis tal cûr de Europe”Redazion
Joibe ai 13 di Otubar aes 6 sore sere (18:00) te Librarie Tarantola di Vie Vittorio Veneto 20 a Udin al è stât presentât il libri “Patriarcjis tal cûr de Europe”. Contis curtis e curiosis che a piturin cun snait lis figuris plui simbolichis de autonomie e de identitât de Patrie dal Friûl: i patriarcjis […] lei di plui +


text:
Lezions-conciert intes scuelis dai teritoris
cjapâts dentri fin a Otubar 2020
Il progjet european “La Via della Musica/Strasse der Musik”, intal cuadri des ativitâts leadis ae promozion culturâl dai teritoris de aree HEurOpen, ven a stâi Cjargne, Valcjanâl e Carinzie intal ambit di cooperazion Interreg V-A Italie-Austrie, al à scomençât a meti adun la seconde fase des propuestis e des azions finalizadis a pandi la culture musicâl tant che element di cressite e di insiorament pes popolazions locâls e pes scuelis, e come strument di valorizazion teritoriâl in clâf turistiche.
I ents cjapâts dentri, o ben lis Uti de Cjargne, il Comun di Malborghet-Valbrune, la Fondazion Luigi Bon tant che lead partner e la associazion austriache Via Iulia Augusta, a àn viodude la realizazion de prime fase in Istât, cu la costituzion de orchestre alpine HEurOpen formade di une cuarantine di zovins musiciscj in vie di specializazion tra i 16 e i 28 agns e origjinaris di Italie e di Austrie, formazion che è à tignût concierts pai festivals Risonanze, Iulia Augusta Konzertommer e Carniarmonie. Cumò, invezit, a son lis lezions-conciert intes scuelis dai teritoris cjapâts dentri a caraterizâ la iniziative. Une ativitât par fâ cognossi i patrimonis musicâi ai students des scuelis secondariis di prin e di secont grât, cun intervents teorics e pratics che a viodaran il coinvolziment di grups musicâi, esperts in musicologjie e juste apont arlêfs dai istitûts de aree HEurOpen.
A son vot i incuintris programâts fin a Otubar 2020, che a saran struturâts in cheste maniere: lezion-conciert pai students, conciert serâl viert a dute la popolazion e a titul gratuit, un secont incuintri cu lis classis coinvolzudis cuntun espert par aprofondî la esperience di scolte e par infondi ai zovins un spirt critic madûr, in gracie di confronts, opinions, cognossincis storichis, il dut cul jutori di supuarts multimediâi e audiovisîfs, percors vuidâts e riflessions fatis insiemi.
Il prin apontament si è davuelzût tal Museu Etnografic dal Palaç Venezian a Malborghet, ai 21 di Setembar, cu la partecipazion dai students di prime e di seconde superiôr dal Liceu Sientific e Sportîf e dal Istitût Tecnic Turistic di Tarvis. Ospits e protagoniscj de lezion, il Collegium Pro Musica componût di Stefano Bagliano al flaut dolç, Fabio Missaggia al violin, Carlo Zanardi al violoncel e Alberto Busettini al clavicembal, cun musichis di compositôrs nassûts o che a àn lavorât in chel di Gjenue: Agostino Guerrieri, Michelangelo Rossi, Martino Bitti e Alessandro Stradella. Apontament che al à vût come titul “Maraveis dal Baroc” e che si è concentrât propite su la storie musicâl taliane jenfri XVII e XVIII secul, cun diviers repertoris di musiche di cjamare, tra Sunadis, Sinfoniis, musichis par balet e Concierts.
L’interès dai students al è stât grant, sedi tal cognossi la origjin e lis carateristichis de epoche in cuistion, sedi tal capî la nassite e la evoluzion dai struments musicâi sunâts dai musiciscj, cun dutis lis lôr carateristichis di forme, costruzion e cualitât sonore. Argomentazions che a àn tignût cont, in particolâr tal cjamp de liutarie, de grande tradizion e des fameis leadis ae costruzion di struments musicâi in Friûl, come i Morassi – al va al complant Zuan Batiste il merit di vê “scuviert” il len di risonance de Val Saisere -, i Zanin, ma ancje i Della Corte, i Sellenati.
I prossims incuintris, tra Cjargne, Valcjanâl e Carinzie, a laran a tratâ altis epochis storichis de musiche, come il Classicisim, il Romanticisim, la Contemporanie, e no mancjaran di presentâ altris fatôrs leâts ae divulgazion musicâl e al fâ musiche, come il fenomen dai compositôrs e musiciscj enfant prodige o lis pratichis leadis ae costruzion di struments musicâi cun materiâi di scart o de vite cuotidiane. Un grant progjet, “La Via della Musica/Strasse der Musik”, che al supere i confins intal non de condivision de art musicâl. ❚
Alessio Screm


text:
Ur vevin dit che nol sarès cambiât nuie par lôr, che anzit e sarès stade «une grande ocasion di incressite pal teritori» e cussì i vigjii, che di comunâi a son deventâts de Uti Friuli Centrale, a àn crodût. Invezit ur à tocjât di lâ in place ai prins di Març par vie che, a pene inviade la Uti, ur àn dite che no vevin plui dirit ai 80 euros al mês di indenitât pal fat che a puartin la pistole. E cussì… Jù siopar.
Ma in agjitazion a son ancje chei che a son fûr des Uti, ven a stâi la cincuantine di sindics che no àn aderît a nissune Union e cumò a domandin di jessi «comissariâts». Il motîf? La Regjon e da un soreplui aes Uti par gjestî lis funzions in associazion, e chei che a decidin di fâlis di bessôi – come i Comuns dal «no» – a àn di paiâlis di bessôi, cul lôr belanç. Il pericul al è che dopo «la Cort dai Conts nus contesti un dam erariâl». Inalore, «la Regjon che nus comissarii e che nus fasi cussì rispietâ ce che al è stabilît par leç, ven a stâi che tes Uti bisugnave jentrâ», a àn dit chê altre dì. Di storiis di chescj dîs, daspò che lis Uti – 18, rivadis cu la riforme dai ents locâi de Regjon – a son inviadis di un pont di viste operatîf, si podarès contânt une vore par dî che l’inviament nol è sempliç ancje se no dapardut si è intune Babêl.
Dut câs la situazion di transizion si sint une vore, come che e pant la sielte fate te Uti Destra Isonzo, ven a stâi Cormons e dulintor, là che par fâ capî ae int ce che a fasin lis Uti e dulà che si à di cjatâ lis rispuestis a àn metût sù un ufici di pueste in ogni Comun. «Alì – a àn spiegât – la int e podarà lâ a domandâ ce che e je la Uti». In chest periodi si cjatin ancje Comuns che, dopo doi agns che i confins des Uti a son stâts segnâts, a àn decidût di lâ a marît di une altre bande. Al è il câs di Grau, che chê altre dì al à votât di saltâ fûr de Uti Carso Isonzo e di passâ cun chê dal Agro-Aquileiese.
Gnovis un grum buinis a rivin invezit de Uti delle Valli delle Dolomiti friulane, che la presidente Debora Serracchiani, chê altre dì a Manià le à definide «un model a nivel internazionâl e che e sta par frontâ impegns impuartants pal svilup dal teritori». E je une Uti, e à zontât, che e «sta lavorant un grum ben e e je indevant la elaborazion dal plan pal svilup». Contentons ancje a Davian pes prospetivis viertis cu la partignince ae Uti dal Livenza, Cansiglio e Cavallo. «O podarìn destinâ i bêçs par fâ oparis publichis in forme plui apropriade, a son risorsis che cumò a son blocadis di vincui burocratics», al à dit il sindic.
Il Comun di Reane, invezit, al sta par decidi di puartâ in Tribunâl pe prime volte une Uti, chê dal Friuli Centrale, par vie che tal dividi i bêçs par invistiments rivâts de Regjon al è stât escludût stant che nol à aprovât il Statût de stesse Uti. In sumis, tocjarà viodi cemût che il procès al larà indevant par tirâ une conclusion. ❚
✒ Antonella Lanfrit
______________________________
Cemût che a funzionin
Lis Uti (Unioni Territoriali Intercomunali) a àn la assemblee, il president e l’orghin di revision. Al è previodût che a puedin vê – ma in realtât si sta mostrant une sielte cuasi obleade se si à di falis funzionâ – un diretôr.
La assemblee de Uti e je formade dai sindics dai Comuns che a partecipin e e je l’orghin di indreçament e di control politic e aministratîf. Ogni component che al scjât di sindic al scjât ancje de assemblee, fâle che pal sindic president che al reste su la sente fintremai che si elei il sô sostitût. Nissun al à dirit a vê une indenitât o un gjeton di presince. Nancje il president, che al è elet de assemblee. Ta chest orghin nol vâl un cjâf un vôt, ma il pês di ogni sindic – se tal Statût nol è stât scrit alc di diferent – al vâl daûr di chel che al è previodût te leç 24/2016: fintremai a 3mil animis 1 vôt; di 3mil a fintremai 10mil, 2 vôts; di li e fintremai a 15mil, 4 vôt; 6 vôts di 15mil a 30mil; 9 vôts di 30mil a 50mil; 12 vôts di 50 a 100mil e plui.
Il president al dure te incarghe 3 agns, al nomene il diretôr, al cjale che a funzionin i uficis, al da incarics dirigjenziâi, al nomene responsabii dai uficis e dai servizis e al nomene i rapresentants de Union tai ents e tes istituzions. Il diretôr al à responsabilitât manageriâl, al à il compit di gjestî e di atuâ lis liniis programatics de Uti. Al à un contrat di lavôr a timp determinât di nature privade (A.L.)
Interviste / «Provait a recitâ, che us dispatusse ancje pe comunicazion di ogni dì»Dree Venier
Interviste cun Luca Pagot, atôr amatoriâl di Sclaunic. Cuatri peraulis su la sô esperience e su la situazion dal teatri amatoriâl par furlan A pene tacât l’Istât, mi àn invidât a un spetacul di teatri amatoriâl a Sclaunic. La compagnie e je chê de La Pipinate. Il lûc, il curtîl di une aziende agricule in […] lei di plui +
L’EDITORIÂL / Jù lis mans dal TilimentWalter Tomada
Traviersis, cassis di espansion, puints e viadots autostradâi, potenziament dal idroeletric: al mancje dome di metisi a sgjavâ cu lis trivelis par cirî gas o petroli! Ma parcè il Tiliment, che tancj studiôs a stimin jessi l’ultin flum salvadi de Europe, isal sot di dutis chestis menacis, invezit di jessi tutelât e protet cemût che […] lei di plui +
(L)Int Autonomiste / Cui aial pôre de “Cuistion furlane”?Dree Valcic
✽✽ No ven plui nomenade, sparide dai radars dal dibatiment politic e culturâl. Di “Cuistion furlane” no si ’nt fevele plui. Di cent agns incà e esist chê meridionâl, cjare a Gramsci, e su chê miârs e miârs di students a àn fat tesis di lauree, a son stadis fatis ancjetantis cunvignis, ogjet di ogni […] lei di plui +
L’EDITORIÂL / La “bufule meloniane” e la autonomie inte glacereWalter Tomada
“Si sin indurmidîts furlans, si sin sveâts melonians”: cun chestis peraulis un cjâr amì al à strent intun sproc sintetic il sens des elezions politichis che pardut a àn viodût a vinci fûr par fûr ancje chenti Fratelli d’Italia, il partît di Giorgia Meloni. Di storic i ai rispuindût che 100 agns fa une dì […] lei di plui +
Gnovis / La Patrie dal Friûl e presente il libri “Anime in crôs”, scrits di pre Antoni Beline e Agnul Floramo su Pier Paolo Pasolini, inteletuâl furlan.
2 di Novembar 1975 – 2 Novembar 2022 a 47 agns di chê volte che al fo sassinât Pier Paolo Pasolini “In chest libri us presentìn un “bote e rispueste” imbastît cu lis riflessions di doi autôrs che a cuasi 30 agns di distance a lein cuntune sintonie e une simetrie speciâl lis oparis di […] lei di plui +
La anteprime / Cors di furlan par gjornaliscj: consegnâts i atestâtsRedazion
Ai 27 di Setembar, te sede di Udin de Regjon Autonome Friûl-Vignesie Julie, a son stâts consegnâts i atestâts ai vincj gjornaliscj che a àn partecipât al prin cors di lenghe furlane inmaneât de ARLeF – Agjenzie Regjonâl pe Lenghe Furlane e dal Ordin regjonâl dai gjornaliscj. La consegne dal document ai professioniscj de comunicazion […] lei di plui +


text:
Il Museu dal Domo di Udin al da acet al esemplâr plui innomenât e antîc de Bandiere dal Friûl, il setim drap plui antîc de Europe (secul XIV) che al è ore presint il simbul dal Friûl plui cognossût.
In ocasion de Fieste de Patrie dal Friûl 2021, il Comun di Udin e la ARLeF a àn donât al Museu une riproduzion tatil dal vessil pes personis vuarbis e ipovedentis, furnide di un test cu la descrizion in Braille.
Il panel tatil – produsût di 3D-Archeolab, aziende specializade inte realizazion di percors museâi par chest setôr – al è stât screât domenie ai 12 di Setembar dal 2021, in ocasion des celebrazions e de visite des autoritâts che, compagnadis dal sindic Fontanini, a àn rindût onôr ae antighe Bandiere dal Friûl.
Si trate di une iniziative di valôr culturâl fuart, parcè che chel de acessibilitât al è un dirit che al tocje no dome i spazis publics e i servizis al citadin, ma ancje la nestre storie e i simbui dal nestri vivi insiemi
Rindi acessibil chest antîc standart a personis cun disabilitâts visivis al è une azion inclusive che ur ufrìs une esperience di visite plui profonde, al è un contribût piçul ma impuartant par tirâ jù lis barieris percetivis sensoriâls, che ancjemò vuê a son un limit di no trascurâ. Cun di plui, acedi al patrimoni culturâl, che in chest câs al è ancje identitari, al è un dirit di ducj.
Fotos di Luca LaureatiDate de Iniziative: Setembar 2021


text:
Mandi nono!
Mandi frute! Ce stâstu simpri a mateâ cun chel telefonut? No rivi mai a capî.
O soi daûr di une chat su Whatsapp, nono.
Di ce?
Di une chat. Une robe che e covente par babâ, par fevelâ cun chei altris.
Ah, tu sês daur a peteçâ! Cumò si use cussì? Si petece scrivint tal telefonut?
Ma no son mighe dome peteçs. Cumò, par esempli, o soi te chat cu lis maris dai fruts dal asîl, par organizâ la fieste di fin dal an.
E la organizaiso cuntune petechat? Ma tropis sêso?
In vincjesiet, nono.
Vincjesiet? Ma cemût fâstu a metiti dacuardi, cussì? Tu âs di scrivi vincjesiet voltis la stesse robe! No isal miôr cjatâsi intun puest?
Ma no, nono: al è un grum plui comut cussì. No si scrîf mighe a ducj un par un. Cjale: tu fasis un grup cun ducj i contats che tu vûs. Dopo tu scrivis chi e ducj chei dal grup a lein.
Viôt tu ce robe, cheste petechat.
Ma nono, vonde clamâle cussì: si clame dome chat!
Cjale frute. I inglês saran bulos par tantis robis, ma a puedin ancje sbaliâ cualchi volte. Cun vincjesiet feminis che a fevelin dutis insiemi, il non just al è propit petechat.
Sù po, nono. Al è un mût plui facil par organizâsi cence bisugne di viodisi. Pecjât che cualchidun nol rispuindi mai.
Nol varà ancjemò cjapât in man il telefonut!
No, no, cjale: tu puedis viodi cui che al à let ce che tu âs scrit fracant chi. Viodistu?
Ma ce striament isal? Cemût fasie il to telefonut a savê cui che al à let?
E mi dîs ancje cui che al sta scrivint in chest moment. Cjale: “Anna sta scrivendo”.
Mi fâs un pocje di pôre che petechat li, cemût che si clame…
Whatsapp!
Eh, chel satrap! Cuant che noaltris o vevin di metisi dacuardi par alc, si cjatavin tal bar di Catine. Ancje jê, come il satrap, e jere simpri a disposizion par peteçâ. E ancje a jê, se tu i disevis alc, lu diseve a ducj chei altris che a lavin tal bar, e in timp reâl. Ma sigûr no vignive a spiâti in cjase tô!
✒ Bete Di Spere
L’EDITORIÂL / Jù lis mans dal TilimentWalter Tomada
Traviersis, cassis di espansion, puints e viadots autostradâi, potenziament dal idroeletric: al mancje dome di metisi a sgjavâ cu lis trivelis par cirî gas o petroli! Ma parcè il Tiliment, che tancj studiôs a stimin jessi l’ultin flum salvadi de Europe, isal sot di dutis chestis menacis, invezit di jessi tutelât e protet cemût che […] lei di plui +
(L)Int Autonomiste / Cui aial pôre de “Cuistion furlane”?Dree Valcic
✽✽ No ven plui nomenade, sparide dai radars dal dibatiment politic e culturâl. Di “Cuistion furlane” no si ’nt fevele plui. Di cent agns incà e esist chê meridionâl, cjare a Gramsci, e su chê miârs e miârs di students a àn fat tesis di lauree, a son stadis fatis ancjetantis cunvignis, ogjet di ogni […] lei di plui +
L’EDITORIÂL / La “bufule meloniane” e la autonomie inte glacereWalter Tomada
“Si sin indurmidîts furlans, si sin sveâts melonians”: cun chestis peraulis un cjâr amì al à strent intun sproc sintetic il sens des elezions politichis che pardut a àn viodût a vinci fûr par fûr ancje chenti Fratelli d’Italia, il partît di Giorgia Meloni. Di storic i ai rispuindût che 100 agns fa une dì […] lei di plui +
Gnovis / La Patrie dal Friûl e presente il libri “Anime in crôs”, scrits di pre Antoni Beline e Agnul Floramo su Pier Paolo Pasolini, inteletuâl furlan.
2 di Novembar 1975 – 2 Novembar 2022 a 47 agns di chê volte che al fo sassinât Pier Paolo Pasolini “In chest libri us presentìn un “bote e rispueste” imbastît cu lis riflessions di doi autôrs che a cuasi 30 agns di distance a lein cuntune sintonie e une simetrie speciâl lis oparis di […] lei di plui +
La anteprime / Cors di furlan par gjornaliscj: consegnâts i atestâtsRedazion
Ai 27 di Setembar, te sede di Udin de Regjon Autonome Friûl-Vignesie Julie, a son stâts consegnâts i atestâts ai vincj gjornaliscj che a àn partecipât al prin cors di lenghe furlane inmaneât de ARLeF – Agjenzie Regjonâl pe Lenghe Furlane e dal Ordin regjonâl dai gjornaliscj. La consegne dal document ai professioniscj de comunicazion […] lei di plui +
Gnovis / Gnûf libri di Diego Navarria pe La Patrie dal Friûl, “Patriarcjis tal cûr de Europe”Redazion
Joibe ai 13 di Otubar aes 6 sore sere (18:00) te Librarie Tarantola di Vie Vittorio Veneto 20 a Udin al è stât presentât il libri “Patriarcjis tal cûr de Europe”. Contis curtis e curiosis che a piturin cun snait lis figuris plui simbolichis de autonomie e de identitât de Patrie dal Friûl: i patriarcjis […] lei di plui +


text:
Tal ultin editoriâl di Dree Valcic, il diretôr al à vût scrit de scuele, di ce che si spiete e di ce che si spere: dispès la realtât e je mancul sperançose e pui cragnose. O savìn che e esist une leç, o savìn ancje che al è un regolament e, magari cussì no, a mancjin i fonts necessaris par dâ atuazion e dignitât a ce che al è su cjarte. O savìn ben che ancje cuant che la int si esprim, cualchidun al cîr di meti a tasê dut: la vicende di Bruno Forte che al aplicave la leç, al è pai plui ancjemò un ricuart vîf. In cheste suaze, o vin savût di un fat grâf sucedût tal Istitût Comprensîf di Tisane. Une persone dal lûc, sustade cun me, mi à dite che no sintive la libertât di podê sielzi pal insegnament dal furlan a scuele. Une mestre e cisicave, par no dî menaçave, che il frut che al varès fat furlan al varês saltât di fat 30 oris di talian intun an, scugnint dopo recuperâ, parcè che jê no varès spietât nissun: il program prin di dut, ancje prin dai fruts. No dome, ma a nivel di segretarie, cualchi impiegât al spiegave, “diligjentementri”, par cuâl motîf che al jere miôr evitâ di pierdi timp cul furlan. Fin chi, un al podarès dî: a son forsit impressions, ma purtrop no je cussì. Un sms mandât a plui di cualchi gjenitôr di une assegnade ae segretarie, al visave testualmentri cussì: “La maestra (…) invita a non iscrivere il bambino a friulano”. Un at grâf, sanzionabil de leç, ma ancjemò plui grâf se si pense a chei che in maniere plui o mancul sporcje, a doprin il lôr rodul istituzionâl par messedâ la int par fâi fâ ce che lôr no condividin. Al è un dirit podê no jessi dacuardi suntune cuistion: al è clâr che la leç sul furlan e à di jessi miorade, ma nol è onest compuartâsi cussì. La persone che mi à metût a cognossince di chei fats, no sa ce fâ. Se e sburte pal furlan, come che e volarès cun altris gjenitôrs, e à pore di jessi discriminade. La tentazion di tasê e “inlineâsi” e je fuarte. Une scuele cussì e da tant ce pensâ, ancje pal gjenar di condizionament che e impon e pal gjenar di “imprinting” che al ven dât ai fruts. I fats fin ca, parcè che par fortune o vin sintût al telefon la dirigjente locâl Chiara Zulian che in bon furlan si è slontanade dai ategjaments ripuartâts, declarant la volontât di fâ lûs su la cuistion e di fâ rispietâ la leç. No jerin peraulis di circostance: la siore Zulian mi à, intun moment, tirât fûr almancul trê tipologjiis diferentis par dopâ il furlan in clâf multidissiplinâr, cence sparagnâ di dîmi lis dificoltâts che la scuele si cjate a vivi, sclarint ben che e crodeve personalmentri al valôr di une culture che e partìs di chenti par slargjâsi sedi al mont che a chês altris materiis. No crôt che Tisane e sedi un câs isolât: dal sigûr no son dome sporcjetâts, ma il câs al fâs scrupulâ che la “fabriche de culture”, la scuele, no sedi chenti ancjemò ae altece de sô part, par vie che e samee bramâ une omologazion a plui nivei. Al fâs pensâ ancje il fat di chei furlans che a glotin e che si cjatin a domandâsi ce fâ, vint il dubi ancje su ce che al sarès just fâ. La scuele dal coraç di jessi e esist ancje a Tisane, o soi sigûr, ma viodi il dam che e pues fâ une azion di bessole al fâs pensâ, no dome sperâ. Une anime antighe di 8 agns, mi à dite une dì: cui che nol à il coraç di jessi, nol podarà mai deventâ. La pedagogjie insegnade dai fruts. O vin ancjemò tant ce cjaminâ. ■
Mauro Della Schiava
L’EDITORIÂL / Jù lis mans dal TilimentWalter Tomada
Traviersis, cassis di espansion, puints e viadots autostradâi, potenziament dal idroeletric: al mancje dome di metisi a sgjavâ cu lis trivelis par cirî gas o petroli! Ma parcè il Tiliment, che tancj studiôs a stimin jessi l’ultin flum salvadi de Europe, isal sot di dutis chestis menacis, invezit di jessi tutelât e protet cemût che […] lei di plui +
(L)Int Autonomiste / Cui aial pôre de “Cuistion furlane”?Dree Valcic
✽✽ No ven plui nomenade, sparide dai radars dal dibatiment politic e culturâl. Di “Cuistion furlane” no si ’nt fevele plui. Di cent agns incà e esist chê meridionâl, cjare a Gramsci, e su chê miârs e miârs di students a àn fat tesis di lauree, a son stadis fatis ancjetantis cunvignis, ogjet di ogni […] lei di plui +
L’EDITORIÂL / La “bufule meloniane” e la autonomie inte glacereWalter Tomada
“Si sin indurmidîts furlans, si sin sveâts melonians”: cun chestis peraulis un cjâr amì al à strent intun sproc sintetic il sens des elezions politichis che pardut a àn viodût a vinci fûr par fûr ancje chenti Fratelli d’Italia, il partît di Giorgia Meloni. Di storic i ai rispuindût che 100 agns fa une dì […] lei di plui +
Gnovis / La Patrie dal Friûl e presente il libri “Anime in crôs”, scrits di pre Antoni Beline e Agnul Floramo su Pier Paolo Pasolini, inteletuâl furlan.
2 di Novembar 1975 – 2 Novembar 2022 a 47 agns di chê volte che al fo sassinât Pier Paolo Pasolini “In chest libri us presentìn un “bote e rispueste” imbastît cu lis riflessions di doi autôrs che a cuasi 30 agns di distance a lein cuntune sintonie e une simetrie speciâl lis oparis di […] lei di plui +
La anteprime / Cors di furlan par gjornaliscj: consegnâts i atestâtsRedazion
Ai 27 di Setembar, te sede di Udin de Regjon Autonome Friûl-Vignesie Julie, a son stâts consegnâts i atestâts ai vincj gjornaliscj che a àn partecipât al prin cors di lenghe furlane inmaneât de ARLeF – Agjenzie Regjonâl pe Lenghe Furlane e dal Ordin regjonâl dai gjornaliscj. La consegne dal document ai professioniscj de comunicazion […] lei di plui +
Gnovis / Gnûf libri di Diego Navarria pe La Patrie dal Friûl, “Patriarcjis tal cûr de Europe”Redazion
Joibe ai 13 di Otubar aes 6 sore sere (18:00) te Librarie Tarantola di Vie Vittorio Veneto 20 a Udin al è stât presentât il libri “Patriarcjis tal cûr de Europe”. Contis curtis e curiosis che a piturin cun snait lis figuris plui simbolichis de autonomie e de identitât de Patrie dal Friûl: i patriarcjis […] lei di plui +


text:
Insome… Cemût isal lâts il plui innomenât Premi Leterari furlan, che ai 28 di chest mês al rivave ae sô edizion numar 43, dediade al romanç e ancje aes contis a fumuts.
GIANLUCA FRANCO!
ve chi, o fasìn ancje no il zugut di gjavâ vie dute la suspence dal articul e spiâ daurman cemût che je lade prime ancjemò di dî dut il rest. Ma no… ma no… no stêt vê pôre, anin par ordin. Us contìn dut e ancje di plui (anzit, lu à bielzà fat la Sartore sul Ponte).
Alore. Il vincidôr al è stât propite lui, il nestri contecurtâr Zuanluche Franc, zurât de CorseCurte, che al è rivât a 4rt San Simons vinçûts cul romanç “UNE STORIE SOLE” publicât de SFF e che o podês lei e gjoldi cun tant di cuvierte di un cuadri dediât dal pitôr di Cjaprive Sergio Altieri.
Ma come che o savês, Zuanluche e l’Ostîr, ogni tant, a son tant che il gjat e la bolp e difati ve chi une foto inedite che i à fate l’ostîr intant che l’autôr al festegje cuntune meretade bire propite subit daûr di vê vinçût il premi (che forsit achì si jere pene inacuarzût). La foto, clare, lui nol sa che i è stade fate, e da rest, e je stade une serade impegnative par dute la nestre clape, che e à – podìn ben dîlu – dominât il premi.
E alore, sicome o vin voie di savê lis robis fasint lis domandis propit ai autôrs, ve chi che o sin lâst a cirîiu e i vin dite di spiegânus, in struc, di ce che al fevele pardabon il lôrlibri. Ve chi ce che nus àn rispuindût, a scomençâ propite dal vincidôr, che nus dîs:
GF: Al è un romanç fat sù parsore di une poesie di Borges (I juscj):
Un om ch’al colte il so broili, come ch’al voleve Voltaire.
Cui ch’al è content che su le Tiere e sei la musiche
Cui ch’al scuvierç cun gust une etimologjie.
Doi impleâts che intune ostarie a zuin incidins ai scacs.
Il ceramist ch’al viôt denant trat un colôr e une forme.
Il stampadôr ch’al compon ben cheste pagjine, che salacor no i plâs.
Une femine e un om ch’a lein lis ultimis tiercinis di un ciert cjant.
Cui ch’al figote une besteute indurmidide.
Cui ch’al scuse o ch’al vûl fâ bon un mâl che i àn fat.
Cui ch’al è content che su la Tiere al sei Stevenson.
Cui ch’al à miôr ch’a vedin reson chei altris.
Cheste int, che ducj no san, e sta salvant il mont.
Finide ca? Eh no, nol è vonde. Al è ancje un altri segnalât, pe categorie dai romançs (che e à viodût 9 partecipants) ven a stâi il nestri Ostîr, che al è facil di domandâi alc, stant che lu vin in cjase. Sì che, Rafaêl, continus alc di ZARATON.
RS: Alore… Zaraton al è un romanç che al somee di fantasience ma invezit al è un romanç simbolic che al fevele di riscjaldament globâl, di sostenibilitât, di decressite, dal vivi mâl e dal vivi ben e di cemût che la sfide al podê dâ un futûr a chest planet e ai umans e pues jessi vinçude, o almancul si pues provâ, dome tirant dongje dutis lis gjenerazions e partint dal bas, des fondis, des lidrîs e de part plui vere e nete di ognidun di nô. Podopo la vicende e je fuarte: il Friûl al è un zaratan (une vore bocon, un zaraton, apont), ven a stâi une creature bocognone, une sorte di copasse che e duâr par miârs di agns e si disvee dutun bot, tacant a vogâ ator pal mont, cundut ce che al sucedarès a nivel di “media” di “social” e di gestion mondiâl dal fenomeni se une robe cussì e sucedès pardabon. I furlans a morin cuasi ducj, ma in chel cuasi al reste alc, une semence, la soluzions par salvânus… la storie e tache cussì, e dulà che e va lu viodarin no tant intes pagjinis dal libri, ma intal lâ indenant de umanitât… se e larà indenant.
Benon! No, anzit, nancje tant ben, ma al pâr propit che a Ostîr e Famei no i mancji la fantasie e la voie di inmagâ. O sperìn propite che i lôr progjets a podin deventâ libris.
E no nus reste che sierâ cul premi al Fumut. Al à vinçût une altre cognossince di Contecurte… Lorenzo Marangone, che nus à regalât un dissen bielonon par la conte dal mês di Dicembar, e che al à regalât i dissens a Cryptofriûl, insiemi cuntune sô amie, Giulia Stirpe
Anìn ancje in chest câs a domandâi alc al autôr. Laurinç, Julie containus alc!
LM-GS: Alore, lassìn pierdi la stiçade di Rafaêl (intun bar di Codroip) che al à tacât a scrivi ae fin di Mai e nus mandave i audio dai cjapitui man a man che ju scriveve e noaltris o vevin di stâi daûr o spietâ e decidi cemût modificâ la sô storie par fâle deventâ fumut. Di chê storie us varà za contât lui e il libri, a noaltris che no lu vin let ma lu vin “scoltât” nus è plasût une vore e la idee di dâi vite come graphic novel nus stiçave.
La colaborazion fra me e Giulia invezit e je tacade intun bar di Udin, dulà che par une buine ore e mieze o vin cjacarât di cemût meti adun la vore, cuale part grafiche che nus plaseve di plui, cuâi fumuts che a podevin cjapâ a riferiment, par contâ cheste storie. Po dopo, stant che o vin stîi dal dut diferents, o vin decidût di dividisi il lavôr, Giulia e faseve la line-art e jo o fasevi i “bozzetti” e coloravi i dissens, il dut lant daûr dai audio. In doi invezit a decidevin il storyboard des senis. Une vore divertente la tirade finâl, stant che intune setemane o vin rivât a sierâ la storie e al someave propite che no rivassin e invezit… e je vignude una graphic novel ancje avonde biele!


text:
Midiant de storie dai cognons furlans, si fâs ancje la storie dal nestri Friûl. Chest mês us proponìn i 5 cognons plui frecuents a Pordenon cjalant l’elenc telefonic, presentâts par ordin dal plui presint.
(gjavâts fûr di «I cognomi del Friuli» di Enos Costantini e Giovanni Fantini ed. La Bassa/LithoStampa. O ringraciìn i autôrs pe disponbilitât e pe colaborazion).
SANTAROSSA
In mancjance di conferme tai archivis si pues pensâ che chest cognon al vegni fûr di une Santa (non di persone) cui cjavei ros. Altris ipotesis a disin che la origjine e sarès une localitât: une capele o une glesie avodade a Santa Rosa (duncje la dople s e sarès un fal di trascrizion).
Cognon une vore frecuent ancje a Purcie e nol è râr a Brugnere, Vile di Flum, Fontanefrede, Prate, Daçan di Pordenon. 1588, 6 febb. Francesco di Santa Rossa q. Paolo di Paussis (Palse) servo di Antonio Rizzardi di Rorai gr.
BRUSADIN
Al è un adietîf che tant in venit che par furlan, al vûl dî brusadiç e, duncje, al podares jessi stât il sorenon di un scûr di piel. Presint ancje a San Quirin, Vile di Flum, Cordenons e Purcie. 1650, 24 febb. Valentino Brusadino di Pordenone- teste all’inquisizione.
BOMBEN
Al sta par bon e ben. Duncje un non di bon auguri. A Udin tal 1370 Perocij de Bonben e a Sacîl tal 1424 Nicolaum de Bonbene de Utino. In dì di vuê al è carateristic in plui che di Pordenon (1513 Mattio de Bonben) ancje di Çopule; si cjatilu ancje a Cordenons, Purcie, Manià, Vile di Flum, Lavorêt.
FURLAN
Cussì a vegnin clamâts i abitants da Patrie. Ma al podeve jessi ancje un non di persone: tai archivis o cjatìn Forlanus filius Febi de la Turre e Friulana de Turribus; tal 1342 Furlane filie olim ser Matie de Flagonia. Come che al è facil capî, al è un cognon plui frecuent fûr dal Friûl a dimostrazion dai moviments de nestre int tai secui cuant che i cognons a lavin formantsi. A Trent, tal 1378 Bonaventura dit Furlanus e tal 1477 zuan furlan de carnia. A Copertino (Lecce) tal 1575 Lupo Antonio Furlano.
Al è presint ancje a Cordenons, Prate, Purcie, Sacîl, Daçan di Pordenon.
GRIZZO
Di Grizzo, borc dal comun di Montreâl. O fasìn dut câs notâ che tal Tresinte Griç al podeve jessi un non di persone. A Glemone, tal 1368 un Pieri di mestri Griç. Si cjatilu ancje a Cordenons. ❚
COGNONS DAL FRIÛL............
Midiant de storie dai cognons furlans, si fâs ancje la storie dal nestri Friûl. Chest mês us proponìn i 5 cognons plui frecuents a Pordenon cjalant l’elenc telefonic, presentâts par ordin dal plui presint.


text:
Un studi puartât indevant par agns, che al veve ancje vude une prime e dizion tal 1978-79 e che dopo 30 agns al torne a jessi publicât par cure di pre Josef Cjargnel, che al veve racuelt i materiâl pe prime edizion: chest al è “Cjant patriarcjin de tradizion orâl” finît di stampâ tal Dicembar dal 2007, salvant de dismentie un patrimoni inestimabil come il repertori musicâl de liturgjiis che al fonde lis lidrîs tal rît patriarcjin.
Une opare che e segne un passaç fondamentâl te storie musicâl e no dome dal recupar des fonts, soredut pes dificoltâts che, an dopo an, a cressin simpri di plui. Come che al conferme pre Josef te introduzion “Indagâ sui fats de antighe Aquilee nol è facil, stant che la damnatio memoriae decretade de storiografie uficiâl su lis liendis dal Patriarcjât, dopo de Sisme dai Trê Cjapitui, e à netât vie ducj i documents in merit, mostrant la sô viamence distrutive fin sui rescj dal nestri Rît Patriarcjin, ai timps dal Concili di Trent e, come che o savìn, ancje in fuarce de cariche cuintririformiste dal vescul di Milan, Carli Borromeo”.
La opare dopo une prime part che e introdûs lis motivazions e il percors di pre Josef, sclarint la origjin di chest recupar tacât cun sistematicitât tai prins agns Setante, al passe a trê cjapitui li che a son dividûts i cjants cjapâts sù: i cjants tradizionâi in lenghe latine, i cjants tradizionâi in lenghe ladino-furlane e lis trasliterazions dal latin in lenghe ladino-furlane.
Si à duncje une tripartizion dai spartîts musicâi che e je seguide di une impuartante part bibliografiche che e siere la publicazion.
Christian Romanini
ATUALITÂT – Cjant Patriarcjin............
Un studi puartât indevant par agns, che al veve ancje vude une prime e dizion tal 1978-79 e che dopo 30 agns al torne a jessi publicât par cure di pre Josef Cjargnel, che al veve racuelt i materiâl pe prime edizion: chest al è “Cjant patriarcjin de tradizion orâl” finît di stampâ tal Dicembar dal 2007, salvant de dismentie un patrimoni inestimabil come il repertori musicâl de liturgjiis che al fonde lis lidrîs tal rît patriarcjin.


text:
EDITORIÂL – Simpri plui, simpri miôr… Di bessôi / VIERTIDURE – La identitât ae fonde di un svilup diferent / Il valôr zontât? La afermazion des propriis lidrîs / DI BESSÔI – IMPRESE. Inovazion, internazionalizazion e identitât par vinci tal mont / Dal benstâ
al ven il disvilup / INOVÂI. Moment di popul che al cres an dopo an / CJARGNE. Progjet Gjine / CJARGNE VIVE. Fâ sgnape a Cjabie / FRIÛL FUR DAL FRIÛL. Vivi in Friûl, une sielte che e plâs / IL SIVILOT. Fumate e pocje clarece / TV FRIÛL E CJANÇONS. F Factor – Il talent di jessi furlans / IL FERÂL. Une fieste pe Patrie / Pre Antoni – cuint aniversari/ MEDITANTLIS TAL SO CÛR. La ricete vere par ducj / GRIGNEI DI STORIE. Il purcit: dal tragos grêc a chel furlan / INTERNAZIONÂL. Une Crôs Nere par memoreâ i dismenteâts / FRIÛL EUROPE. L’inovâl dismenteât INTERNAZIONÂL. Tibet: e continue la repression cinese / LADINIE. La fuarce dal associazionisim / SLOVENIE. A Lubiane gnûf guvier di centri-drete / AUSTRIE. Di plui di 10 agns in ca, i todescs a fasin il plen in Austrie / FURLANS, DIGJITAIT FURLAN. Dâ i numars in dutis lis lenghis / CINE, TEATRI, ART. Une Babêl di Bandieris / TAL ETERE. Ti denunciaRAI / MUSICHE. Gnovis in Onde / AGRICOLTURE. Sclesis di culture materiâl / CUSINE. La trute, pescjâ e gustâ salût / LA FABRICHE DAI… LIBRIS. Vivarositât continue / Celso Cescutti (Argeo), Primevere, Codroip, 1911 / Universalitât te particolaritât di Riedo Pup / CONTECURTE. “La mance” – Storiute di buinegnot n. 18 / RIFLESSION – 2. Identitât e universalitât inte bibie / MUSEUS. Tun borc, il mont di îr / INTERVISTE. Censiment 2011, une conclusion positive /
*** I articui a son disponibii fracant sul titul. Buine leture.
Interviste / «Provait a recitâ, che us dispatusse ancje pe comunicazion di ogni dì»Dree Venier
Interviste cun Luca Pagot, atôr amatoriâl di Sclaunic. Cuatri peraulis su la sô esperience e su la situazion dal teatri amatoriâl par furlan A pene tacât l’Istât, mi àn invidât a un spetacul di teatri amatoriâl a Sclaunic. La compagnie e je chê de La Pipinate. Il lûc, il curtîl di une aziende agricule in […] lei di plui +
L’EDITORIÂL / Jù lis mans dal TilimentWalter Tomada
Traviersis, cassis di espansion, puints e viadots autostradâi, potenziament dal idroeletric: al mancje dome di metisi a sgjavâ cu lis trivelis par cirî gas o petroli! Ma parcè il Tiliment, che tancj studiôs a stimin jessi l’ultin flum salvadi de Europe, isal sot di dutis chestis menacis, invezit di jessi tutelât e protet cemût che […] lei di plui +
(L)Int Autonomiste / Cui aial pôre de “Cuistion furlane”?Dree Valcic
✽✽ No ven plui nomenade, sparide dai radars dal dibatiment politic e culturâl. Di “Cuistion furlane” no si ’nt fevele plui. Di cent agns incà e esist chê meridionâl, cjare a Gramsci, e su chê miârs e miârs di students a àn fat tesis di lauree, a son stadis fatis ancjetantis cunvignis, ogjet di ogni […] lei di plui +
L’EDITORIÂL / La “bufule meloniane” e la autonomie inte glacereWalter Tomada
“Si sin indurmidîts furlans, si sin sveâts melonians”: cun chestis peraulis un cjâr amì al à strent intun sproc sintetic il sens des elezions politichis che pardut a àn viodût a vinci fûr par fûr ancje chenti Fratelli d’Italia, il partît di Giorgia Meloni. Di storic i ai rispuindût che 100 agns fa une dì […] lei di plui +
Gnovis / La Patrie dal Friûl e presente il libri “Anime in crôs”, scrits di pre Antoni Beline e Agnul Floramo su Pier Paolo Pasolini, inteletuâl furlan.
2 di Novembar 1975 – 2 Novembar 2022 a 47 agns di chê volte che al fo sassinât Pier Paolo Pasolini “In chest libri us presentìn un “bote e rispueste” imbastît cu lis riflessions di doi autôrs che a cuasi 30 agns di distance a lein cuntune sintonie e une simetrie speciâl lis oparis di […] lei di plui +
La anteprime / Cors di furlan par gjornaliscj: consegnâts i atestâtsRedazion
Ai 27 di Setembar, te sede di Udin de Regjon Autonome Friûl-Vignesie Julie, a son stâts consegnâts i atestâts ai vincj gjornaliscj che a àn partecipât al prin cors di lenghe furlane inmaneât de ARLeF – Agjenzie Regjonâl pe Lenghe Furlane e dal Ordin regjonâl dai gjornaliscj. La consegne dal document ai professioniscj de comunicazion […] lei di plui +


text:
A New York il tipic plat furlan si mangje par strade. E un libri di Adriano Del Fabro a ‘nt conte storie e curiositâts
E se une dì, spassizant pes stradis di New York, us capitàs di vê une buse tal stomi, ce podaressiso gramolâ, cence disniçâ chel salam platât te valîs che di bogns furlans si sês puartâts daûr? La soluzion e je semplice: un frico fat come Diu comande, in plene regule cui criteris de tradizion nostrane, biel e pront di comprâ di cualchi barachin di strade. No, nol è l’inizi di une conte di fantasie (par altri la trame di un spetacul teatrâl di chescj dîs, “Gildo” de compagnie amatoriâl di Travês), ma la conferme di un progjet imprenditoriâl di sucès, chel de aziende Savio di Bueriis di Magnan, che dopo diviersis bataiis par regjistrâ il non dal prodot (che ancje i cinês a àn provât a robânusal), e sarà presinte dai 31 di Març fin ae Sierade al grant marcjât di Smorgasburg a Brooklyn, proponint il so cjaval di bataie tant che street food, un goloset di strade, juste apont. Des taulis des cjasis e ostariis furlanis aes placis scuadradis dal “Grant Miluç”, il frico, a croste indorade o a cûr tenar e che al file, al concuiste ducj: no par nuie, tal 2013 al è stât doprât dal cogo davianês Luca Manfè tant che caric di briscule par vinci la finâl de edizion americane di Masterchef.
Ma cemût ise nassude cheste specialitât nostrane e, soredut, cuale ise la maniere plui juste par preparâle? A chestis domandis e a tantis altris curiositâts al cîr di rispuindi il librut “E alore, frico”, scrit di Adriano Del Fabro e publicât di Editoriale Programma tal Zenâr di chest an (presit di cuviertine 8 euros). In chest manuâl piçul, ma comut (un centenâr di pagjinis), l’autôr al ricjape in man lis teoriis su la storie dal frico, metint in discussion la version che, a metât dal Cuatricent, lu viôt jessî des pignatis dal cogo Martin di Como par sei servît tant che dolç, cun zucar e canele, ae cort dal Patriarcje di Acuilee. Plui probabile, invezit, la divignince cjargnele, come che a ripuartin i studis sui plats tipics dal arc alpin orientâl e lis vuidis turistichis di metât Nûfcent, ancje se no mancjin lis testemoneancis dal pordenonês. L’autôr al tamese ancje lis presincis de peraule (dispès scrite e rimade cul acent tronc, su la “o” finâl) te produzion leterarie, ripuartant lis diviersis interpretazions etimologjichis (la plui part dai linguiscj le fâs derivâ dal latin “frigere”, ven a stâi “fridi”, intant che Sandri Carrozzo al propon une divignince dal francês, intindint alc fat a tocuts e po dopo cuet). Fevelant des materiis primis (formadi Latarie o Montasio, taiat a tocuts, gratât o in forme di strissule), nol podeve mancjâ un cjapitul dedicât aes latariis sociâls turnariis, che la prime in Italie e jere nassude a For di Avoltri tal 1880 e che tal 1960 in Friûl a ‘nd jere plui di 650, intant che cumò no rivin a une desene.
Prime di rivâ ae ultime part, dedicade aes ricetis, Del Fabro al ripuarte cualchi particolaritât, come lis sagris dedicadis a cheste specialitât, il primât dal frico plui grant, chel di 61 metris e 40 centimetris che tal Otubar dal 2016 al cuvierzè cui siei 480 chilos dut il puint dal Diaul di Cividât, e fintremai il zûc di taule omonim inventât dai triestins par divertîsi a concuistâ il Friûl-Vignesie Julie (dividût in teritoris furlans e triestins, tiere neutrâl bisiache e zonis indipendentis di Gurize e Pordenon) a sun di sfidis su lis tradizions culturâls regjonâls.
di Serena Fogolini


text:
Figâr
- Non furlan : Figâr o ben Fiâr
- Non sientific : Ficus carica
Il figâr, de famee des moracee, al ven su di spes di bessôl tes regjons temperadis e cjaldis. A chenti,in Friûl, al cres ben tal plan e tali fonts vâl da mont mezane e basse.
Plante no masse grande, vâl a di alte cinc sîs metris, si preferìs cuntune ramadure scompagnade. Il tronc cuviert di une scusse grîse clare, al à ramaçs che si plein cence crevâsi. Lis fueis, de carateristiche forme palmate, a son lungjis ancje vincjecinc centimetris, a cinc antis e cui cortôrs a pene dentelâts. Inmò il colôr al è vert clâr.
Tal fiâr, a esistin dôs cualitâts di flôrs che a vegnin su sore plantis difarentis: la prime e conten nome rosis feminîlis; la seconde e à invezit rosis masculinis e feminîls sterpis. Il polvar di semence (pulin) si stramude a travêrs un inset che al lasse i siei ûfs parsore i flôrs.
La pome si clame fîc, e e je formade di dut il flôr che madurintsi si è jemplât di tantis piçulis semencis che a fasin un dutun cu la polpe une vore inzucarade. Lis pomis dal figâr a puedis jessi di colôr vert (fîcs blancs)o viole scûr e brun (fîcs neris).